Бензема «Реал»га қайтиб, машғулот ўтади ва Перес билан учрашди\n09:37 / 06.11.2015\nМадриднинг «Реал» клуби ҳужумчиси Карим Бензема кеча, 5 ноябрь куни жамоа ихтиёрига қайтиб келди ва индивидуал тарзда машғулот ўтади.\nЭслатиб ўтамиз, ҳужумчи чоршанба куни Франция полицияси томонидан ушланган ва бир кун тергов берган эди.\nМадридликлар Бензема машғулотда иштирок этганини расман тасдиқлашди.\n"Реал" клуби президенти Флорентино Перес футболчи билан учрашган ва уни тўлиқ қўллаб-қувватлашини билдирган. Президент Бенземанинг ҳаракатларида ҳеч қандай жиноят аломати бўлмаганига ишонишини айтган.\n"Клуб футболчининг профессионаллигини қадрлайди ва у жамоадошлари билан ҳар доим яхши муносабатда бўлганини тасдиқлайди. Бензема олти йил давомида буни намойиш этиб келган ва жамоанинг етакчи футболчиларидан бири бўлган", - дейилади клуб баёнотида.\nБензема "Лион" жамоаси ярим ҳимоячиси Матье Вальбуэнага қарши товламачилик қилишда айбланмоқда. Жиноятчилар гуруҳи Вальбуэнага обрўйини туширадиган видеолавҳа борлигини билдиришган ва маълум маблағни олишмаса, уни оммага маълум қилишларини айтишганди. Ушбу гуруҳда Карим Бензема ҳам бўлгани айтилмоқда.\nШу вақтга қадар суд Бенземага айбланувчи ёки гувоҳ мақомини беришда аниқлик кирита олмай турган эди. Аммо футболчининг ўзи терговда Вальбуэнага жиноятчилар сўраган маблағни беришни маслаҳат қилганига иқрор бўлгач, Бенземага айблов билдирилди. Энди фақат Вальбуэнанинг ўзи Бенземани оқлай олиши мумкин. Бугун Вальбуэна ижтимоий тармоқдаги саҳифасида суратини янгилади ва Бензема билан бирга тушган суратини жойлаштирди. Демак футболчи терма жамоадаги ҳамкорини оқлашга ёрдам беради.\nФутболчи айбдор деб топилган тақдирда унга энг оғир жазо сифатида беш йиллик озодликдан маҳрум этилиш жазоси қўйилиши мумкин.\nҚайд этиш керакки, терговчилар Бенземани ноқонуний гиёҳванд моддалар савдосига аралашганликда ҳам гумон қилиб, текширув ўтказишмоқда.


Ўзбекистонов ва Ўзбекистоновна. Ғалати эшитилиши мумкин, лекин уларнинг бобоси ва отасининг исми ҳақиқатан ҳам Ўзбекистон бўлган - Daryo\n20:34, 14.04.2021 46440\nЎзбекистонов ва Ўзбекистоновна. Ғалати эшитилиши мумкин, лекин уларнинг бобоси ва отасининг исми ҳақиқатан ҳам Ўзбекистон бўлган\n«Халқ сўзи online» Сирдарё вилоятининг Гулистон шаҳрида Ўзбекистон исмли инсоннинг фарзандлари ва набиралари яшаётгани тўғрисида маълумот берди.\nНашрнинг ёзишича, шаҳардаги 12-мактаб директори Малика Алимардонова Ўзбекистоновна бўлиб, у Ўзбекистон исмли инсоннинг фарзанди ҳисобланади.\n«Бўрибой бобом Мирзачўлни ёппасига ўзлаштиришдан аввал Гулистон туманига, ҳозир биз авлодлари яшаётган маҳаллага кўчиб келган. У вақтлари бу ерлар яйдоқ бўлган. Бобом ва улар билан бирга меҳнат қилганларнинг фидойилиги туфайли кейинчалик чўл ўрни бўстонга айланган. Бобом кўп йиллар бригадирлик қилган. Раҳматли отам у кишининг учинчи фарзанди, 1949 йилда туғилган. Ломоносов номидаги Москва давлат университети ва яна бир неча олий ўқув юртларида ўқиган. Маҳалламиздаги йирик паррандачилик фабрикасида иқтисодчи, Янгиердаги ана шундай хўжаликда эса директор бўлиб ишлаган», — дейди Малика Алимардонова.\nМалика Алимардонованинг айтишича, Бўрибой бобонинг тўнғич фарзанди Рустам Москва давлат университетида таълим олган. Иккинчи ўғлининг исми эса Достон, кенжасига Улуғбек деб исм қўйган.\nТаъкидланишича, Бўрибой бобо набираларидан бирига Гулистон деб ҳам исм қўйган — Мирзачўл бағрида қад кўтарган кўркам шаҳар шарафига. Гулистон Ўзбекистон ўғли ҳозир ўқитувчилик қилмоқда. «Бобомнинг ‘Мен кетмончи бўлиб ўтаётган бўлсам, сизларнинг қўлингизда қалам-у китоб бўлсин’ деган насиҳатлари у кишининг барча авлодлари учун умр мақсадига айланган», — дейди Малика Алимардонова.\nМаълум қилинишича, яқинда каратэ бўйича республика мусобақасида Ўзбекистон бобонинг набираси, 4-синф ўқувчиси Бахтиёр иккинчи ўринни эгаллаган, ғолибларни эълон қилиш асносида «Бахтиёр Ўзбекистонов» деган исм-фамилия ўзгача виқорли ва улуғвор жаранглаган.\nМавзуга доир: Фото: Мўйлови билан Тошкент рамзларидан бирига айланган ДАН ходими\n20:31, 04.06.2021 146713\n10:50, 25.05.2021 157745\n19:10, 11.06.2021 139709\n19:00 Бугун 454\n18:55 Бугун 722\n18:34 Бугун 1286\n18:14 Бугун 1866\n17:47, 10.06.2021 118936\n22:22, 10.06.2021 84625\n17:14, 11.06.2021 61873


Дунё автобозорида нима гап? Буюк Британияда энг харидоргир автомобиллар 10 талиги\nБош саҳифаАвтоДунё автобозорида нима гап? Буюк Британияда энг харидоргир автомобиллар 10 талиги\n“Аvtocar” электрон нашри Буюк Британияда 2020 йил давомида энг кўп сотилган автомобиллар рўйхатини эълон қилди. Коронавирус шароитида энг кам сотувлар апрел ойида бўлиб, атиги 4321 тани ташкил этган, қуйида харидоргир моделлар ўнталиги келтириб ўтилган.\n1. Ford Fiesta – 21 098\nFordнинг супермини корпусли моделлари 2009 йилдан бери Буюк Британияда энг кўп сотиладиган автомобил бўлиб турибди. Fiestaнинг харидоргирлигига унинг дизайнида шиддат ва жозибанинг уйғунлиги сабаб бўлмоқда.\n2. Ford Focus – 18 145\nБританиялик харидорлар орасида оилавий фойдаланиш учун қулай хетбчек корпусли автоуловлар савдоси ҳам муваффақиятлидир. 2018 йилда Focus модели борасида ўтказилган сўровларда унинг мукаммал динамикаси туфайли немис, испан, чех харидорларини жалб қилгани аниқланган эди. Бу йил Британия бозорларида Focus VW Golfни ортда қолдирди.\n3. Volkswagen Golf – 17 889\nVolkswagen Golf савдосининг юқорилигини унинг ёқимли дизайни, катта амалий имкониятларни ҳамёнбоп нархларда таклиф этиши билан тутиб турибди.\n4. Vauxhall Corsa – 17 646\nCorsa Британия бозорларида 4-ўринни эгалласа ҳам Vauxhallнинг оролдаги энг харидоргир модели бўлиб турибди.\n5. Nissan Qashqai – 14 806\nКроссовер типидаги автолар савдосида Nissanнинг бу модели 30 га яқин рақобатчиларига устунликни бермай келаётир.\n6. Mercedes-Benz A-Class – 13 726\nMersedesнинг A-Class модели бензин, дизел каби турли ёқилғи вариантларини таклиф этиши билан устунликкка эга.\n7. Mini – 12 240\n2020 йил британ миллий маҳсулоти ретро дизайнга эга Mini автоулови BMW 3 Series ва VW Polo каби ўз типидаги хориж автомобилларини ортда қолдирди. “Миллий маҳсулот бўлса, нега биринчиликда эмас” дейишга шошманг, у ер – Буюк Британия.\n8. Toyota Yaris – 10 134\nСупермини корпусли моделлар орасида Ford Fiestaнинг доимий рақиби сифатида Toyota Yaris ҳам Британия бозорларида ўз ўрнига эга. Toyota ўзининг 2019 йил октябрда тақдим этган 4-авлод автомобилларини Буюк Британия бозорларига чиқаришга шошилмаяпти. Бунга сабаб Yaris модели нархи, кенг ва қулайлиги, сифати билан ҳали ҳам харидоргир бўлиб турганидир.\n9. Kia Sportage – 10 122\nSportage харидорларга бензил ва дизел билан ишлайдиган гибрид моторларга эга. Оиланинг кунлик эҳтиёжлари учун қулай транспорт бўлиб турибди.\n10. Volkswagen Polo – 10 114\nPolo аввалги устунлигини йўқотиб бормоқда. У 2018 йилда энг кўп сотилган автомобил эди. Ҳатто декабр ойида Fiestaдан кейинги ўринни эгаллади. Мутахассислар фикрича, Polo жуда катта технология ва моддий-Техник базага эга, унинг бозорни эгаллаши учун имкони бор.


ИнтерФУТБОЛ :: «Эвертон» «Бавария»дан қиммат\nАнглия клубларининг «коронавирус бозори»даги ҳукмронлиги ҳаҚида. Ўтган ёзда Европадаги трансфер бозори роса қизиди. Бир-биридан ажойиб келишувлар гувоҳига айландик. Қуйидаги мақолада шундай диққатга молик йирик харидларни саралаб, омма эътиборига ҳавола этди.\n«Коронаинқироз» эсдан чиқди\nЎтган ёзда трансфер бозорида сарфланган маблағлар миқдорига назар ташласак, футбол клублари томонидан коронавирус туфайли молиявий йўқотишларга учрашгани ҳақида қилинган дийдиёлар, нолишларни эшитгингиз келмай қоларкан. Харажатлар жуда катта. Бозор кўпчилик тасаввур қилганидан анча тез тикланди. Гарчи инқироз акс-садолари гоҳ-гоҳида янграб турган бўлса ҳам. Бу ҳолат тикланиш жараёнида тенгсизлик мавжудлигига ишора.\nАйрим лигаларда клублар тўлов салоҳиятини тез тиклаб олишди, баъзилари эса ҳамон иқтисод қилиш билан банд. Тўғри, бунинг ўзига яраша сабаблари бор. Масалан, Ла Лигадаги салбий ҳолатлар нафақат коронавирус, балки клуб иқтисодчиларининг умумий сиёсати ҳамда турнир қоидалари туфайли вужудга келди, дейиш мумкин. Албатта, бу ўринда биринчи навбатда «Барселона» назарда тутилмоқда. Англия эса «телевизион ёстиқча» эвазига тезда ўзини ўнглаб олди, умуман, бу соҳа ҳар доим АПЛ жонига оро кирган. Шунга қарамай, инқирозлар даврида инглизларнинг шу қадар муваффақиятли фаолият юритишлари мумкинлигини тасаввур қилиш осон эмасди.\n«Манчестер Сити» ҳамон авжида\nНуфузли CIES агентлиги Европанинг етакчи лигаларидаги жамоалар таркибининг нархи қайд этиладиган рейтингни янгилади. Рўйхатда етакчи ўзгармади. Футболчилари билан фаол тарзда шартномаларни узайтираётган «Манчестер Сити» ҳамон барчадан олдинда. «Шаҳарликлар»нинг ҳозирги таркиби 926 миллион фунт стерлингга баҳоланмоқда. «Сити» таркибидаги футболчиларнинг ўртача нархи ҳам диққатга молик - 37 миллион фунт. Албатта, Жек Грилишнинг «Астон Вилла»дан 100 миллион фунт эвазига сотиб олиниши ҳам статистикага ўз таъсирини ўтказди.\n«Манчестер Сити» ўз мақомини чемпионатнинг дастлабки турида, «Тоттенхэм»га қарши баҳсда яққол намоён этди. Ўша баҳсда «шаҳарликлар» таркиби Премьер-лига тарихидаги энг қиммати бўлди. Ўша учрашувни «асосий»да бошлаган 11 футболчининг умумий нархи 520 миллион фунтни ташкил этди. Статистика молиявий салоҳият борасида қудратли ва заиф жамоалар ўртасидаги фарқни яққол кўрсатиб берди.\n«Манчестер Сити» таркиб қийматини ошираётганда, бошқалар жим қараб туришди, дейиш нотўғри бўлади, албатта. Рейтингда иккинчи ўринни эгаллаган «Манчестер Юнайтед»да ҳам сезиларли ўсиш кузатилди. Ўтган мавсум бошида «шаҳарликлар» яқин таъқибчиларини 165 миллион фунтлик фарқ билан ортда қолдиришган бўлса, жорий чемпионат стартида «Сити» ва «МЮ» таркиблари нархи орасидаги тафовут 49 миллион фунтга тенг бўлди.\nБугунги ҳисоб-китобларга кўра, бу фарқ катта эмас. «МЮ»нинг ҳамшаҳарларини қувиб етаётганига ажабланмаса ҳам бўлаверади. «Қизил иблислар» ўтган ёзда харидларга жуда катта пул сарфлашди. 73 миллион фунт эвазига Дортмунд «Боруссия»сидан Жейдон Санчо, 42 миллион фунт эвазига «Реал»дан Рафаэл Варан, 19,8 миллион фунт эвазига «Ювентус»дан Криштиану Роналду олиб келинди. Эндиликда «МЮ» таркибининг умумий қиймати 877 миллион фунтга тенг. «Манчестер Юнайтед»нинг ортидан етакчи билан орадаги фарқни қисқартирган яна бир жамоа - «ПСЖ» келмоқда. Парижликлар таркиби 820 миллион фунтга баҳоланмоқда. Кейинги ўринлардагилар билан тафовут эса анча сезиларли.\nАнглия ва бошқалар\nТўртинчи ўринда 675 миллион фунтлик кўрсаткич билан «Реал» бормоқда. Мадридликлардан 6 миллионга ортда қолаётган «Челси» бешинчи поғонада. Лондонликлар Ромелу Лукакуни «Интер»-дан 98 миллион фунтга сотиб олиш орқали катта ўсишга эришдилар. Лекин ажабланарлиси, «кўклар» минусга ишлашмади. Улар параллель равишда, жумладан, Тэмми Абрахамни «Рома»га 34 миллионга, Курт Зумани «Вест Хэм»га 30 миллионга, Фикайо Томорини «Милан»га 25 миллионга (ва бошқа айрим футболчиларни) пуллашди.\n«Кўклар» шу тариқа харажатлар ўрнини қоплашга эришдилар. Кейинги ўринда 576 миллион фунтлик кўрсаткич билан «Ливерпуль» бормоқда. Эътибор беринг, юқори олтиликдаги тўрт жамоа Англиядан. Кучли ўнликда туманли ўлка вакиллари 6тани ташкил этаётган бўлса, топ-15ликда АПЛнинг 8 клуби бор. Яъни рўйхатнинг ушбу қисмидаги жамоаларнинг ярмидан кўпи.\nАгар «ПСЖ» хўжайинларининг мисли кўрилмаган сарфлари ҳамда «Реал»нинг топлар сафида қолишга интилиши бўлмаганда, Англиянинг етакчилиги янада яққолроқ кўзга ташланарди. Бошқа клублар пул сарфлашдан қочмайдиган инглизлар фонида анча ортда қолиб кетишди. АПЛнинг молиявий қудрати шуни кўрсатмоқдаки, ҳатто «Арсенал» (542 миллион фунт), «Тоттенхэм» (472 миллион фунт) ва «Эвертон» (400 миллион фунт)нинг таркиби Германияда 9 йилдан буён гегемонлик қилаётган «Бавария»никидан (361 миллион фунт) қимматроқ.\nРейтингнинг топ-15лигида 8та Англия клубидан ташқари, Испаниянинг учта вакили бор. «Реал»ни аввалроқ тилга олдик, «Барселона» «Арсенал»дан бироз қимматроқ - 551 миллион фунт, «Атлетико» эса 414 миллионли натижа эвазига «Эвертон» ва «Тоттенхэм» ўртасида жойлашди. Шунингдек, Германия ва Франциядан биттадан жамоа, Италиядан иккита клуб бор. Таркиби 563 миллион фунтга баҳоланган «Ювентус» «Барселона»ни ортда қолдирган ҳолда 7-ўринни эгаллади. «Наполи» (357 миллион фунт) эса 14-поғонада. Неаполликлар «Бавария»дан бироз ортда, «Лестер»ни эса атиги 5 миллионлик фарқ билан қувиб ўтишган.\nАнглия клубларининг нисбатан барқарор молиявий ҳолати далолат бермоқдаки, АПЛнинг энг «арзон» жамоалари ҳам Италия, Испания, Германия ва Франциядаги айни рейтингларнинг ўртасидан жой олишлари мумкин. Ҳаттоки, бироз юқорироқда ҳам, десак тўғри бўлади. Масалан, АПЛнинг қиммат бўлмаган клубларидан бири сифатида 75 миллион фунтга тенг таркибга эга «Норвич»ни кўрсатиш мумкин. Ундан олдинда «Брентфорд» (96 миллион), «Бёрнли» (101 миллион), «Уотфорд» (104 миллион) ва трансфер ойнаси ёпилиши арафасида «МЮ»дан 25 миллион фунт эвазига Дэниэл Жеймсни сотиб олган «Лидс» (180 миллион) бор.\nПандемия даврида Англия клублари бошқаларни жиддий равишда ортда қолдириб, шу тариқа жаҳонда қайси лига чидамкор ва кучли эканлигини яна бир карра кўрсатиб қўйишди. Коронавирус тарқалганидан буён бўлиб ўтган учта трансфер ойнасида АПЛ клублари 1,6 миллиард фунт стерлинг сарфлашди. Иккинчи ўринда «А» серия бормоқда - ушбу лига жамоалари шу вақт оралиғида 255 миллион фунтга тенг харажат қилишди. Фарқ чиндан ҳам жуда катта.


Вторник, 25 Январь 2022 00:00\nМаҳмудхўжа Беҳбудий таваллудининг 147 йиллиги...\nМаърифатпарвар жадидчилик ҳаракатининг асосчиси, драматург, публицист, дин ва жамоат арбоби – Маҳмудхўжа Беҳбудий 1875 йили 19 январда Самарқандда туғилган.\nОлимлар фикрича, аллома ўн саккиз ёшидан қозихонада мирзалик қилади, қози, муфтий даражасига кўтарилади. Беҳбудий ҳаж сафарида бўлган чоғида Арабистон, Миср, Туркия каби давлатларда бўлган.\nБеҳбудий Туркистонда биринчилардан бўлиб янги усул мактабларини ташкил қилиш ва улар учун дарсликлар ёзган тараққийпарварлардан саналади.\nМаҳмудхўжа Беҳбудий "Рисолаи асбоби савод" ("Савод чиқариш китоби", 1904), "Рисолаи жуғрофияи умроний" ("Аҳоли географиясига кириш", 1905), "Мунтаҳаби жуғрофияи умумий" ("Қисқача умумий география", 1906), "Амалиёти ислом" (1908), (1909) каби китобларни чоп эттиради.\nМаҳмудхўжа Беҳбудий 1917 йил ноябрь ойида ташкил топган Туркистон Мухторияти асосчиларидан бири, ўлка халқларининг истиқлоли йўлида маънавий йўлбошчиларидан бўлди. Аллома шўролар, коммунистик мафкура тизимининг қинғирликлари, кирдикорларини кўра билган. Миллатни таназзулга етакловчи иллатларни рўй-рост фош этган. Маърифат йўлида эл-улус кўзини очишни умр мазмуни, деб билган.\nМамлакатимиз етакчиси ғояси асосида 2020 йилда Маҳмудхўжа Беҳбудий таваллудининг 145 йиллиги юртимизда кенг нишонланди. Маърифатпарвар жадид бобомиз ҳаёти, фаолиятига оид ҳужжатли фильм суратга олинди. Унинг асарлари чоп этилмоқда.\nЎзА хабарига кўра, пойтахтимиздаги "Адиблар хиёбони"да Маҳмудхўжа Беҳбудий ҳайкали ўрнатилди. Айни пайтда олимларимиз Беҳбудий фаолиятига оид ҳали кўплаб тадқиқотлар олиб борилиши зарурлигини таъкидламоқдалар. Бу эса маърифатпарвар жадид боболаримиз ҳаётига оид янги маълумотларга эга бўлишга замин яратиши, шубҳасиз.\nЗиёратчиларга хизмат кўрсатувчи ширкатларга сифат ва сервис жиҳатидан қўйилган мезонлар (видео)\nВазирлар Маҳкамасининг тегишли қарори билан «Етим болалар ва ота-она қарамоғидан маҳрум бўлган болаларни ҳар томонлама қўллаб-қувватлашга қаратилган «Меҳр дафтари» тизимини жорий этиш тартиби тўғрисида»ги низом тасдиқланди, деб хабар бермоқда «Дунё» АА.\nУшбу ҳужжатга мувофиқ, етим болалар ва ота-она қарамоғидан маҳрум бўлган болалар туман (шаҳар) ҳокими қарори асосида «Меҳр дафтари»га киритилади ва ундан чиқарилади.\n«Меҳр дафтари» тизимига киритишнинг ахборот тизимидан фойдаланиш ва маълумотларни киритиш тартиби Миллий гвардия томонидан белгиланади.\n2022 йил 1 февралгача мазкур ахборот тизими амалиётга жорий этилади.\nЎқув-тарбия муассасалари ҳамда туман (шаҳар) ҳокимликларининг Болаларни ҳимоя қилиш шўъбалари «Меҳр дафтари»ни шакллантиришга масъул ҳисобланади.\n«Меҳр дафтари»га маълумотларнинг бевосита киритилишини қўйидаги вазирлик ва давлат ташкилотлари таъминлайди:\n— Халқ таълими вазирлиги томонидан унинг тизимидаги Меҳрибонлик уйлари, Болалар шаҳарчалари, Республика болалар ўқув-тарбия муассасалари ва Оилавий болалар уйлари;\n— Соғлиқни сақлаш вазирлиги томонидан унинг тизимидаги Болалар уйлари;\n— «SOS» – Ўзбекистон болалар маҳаллалари» уюшмаси томонидан унинг тизимидаги болаларни муқобил парвариш қилиш хизматлари, ёшларга ҳамроҳлик қилиш хизматлари ва ижтимоий\nетимликнинг олдини олиш хизматлари тарбияланувчилари ва битирувчилари тўғрисидаги;\n— туман (шаҳар) ҳокимликларининг Болаларни ҳимоя қилиш шўъбалари томонидан васийликка (ҳомийликка, патронатга) олинган етим болалар ва ота-она қарамоғидан маҳрум бўлган болалар тўғрисидаги.\nДафтарга киритилган болаларнинг муаммо (эҳтиёж, қизиқиш)лари тегишли тартибда ўрганилади.\n«Меҳр дафтари»га киритилган болаларни қўллаб-қувватлаш ишлари қуйидагилар томонидан мувофиқлаштирилади:\n— туман (шаҳар) ҳокимлигининг Болаларни ҳимоя қилиш шўъбаси томонидан манфаатдор давлат органлари ва ташкилотлар билан биргаликда;\n— Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларининг Болаларни ҳимоя қилиш масалалари котибиятлари томонидан манфаатдор давлат органлари ва ташкилотлари билан биргаликда;\n— Вазирлар Маҳкамасининг Болаларни ҳимоя қилиш масалалари шўъбаси ва Миллий гвардия томонидан манфаатдор вазирлик ва идоралар билан биргаликда.\nҲужжатга кўра, етим болалар ва ота-она қарамоғидан маҳрум бўлган болалар 25 ёшга тўлганда тегишли қарор асосида «Меҳр дафтари»дан чиқарилади.\nБунда дафтардан чиқарилаётган шахсларнинг бандлиги таъминланган ва уй-жойи мавжуд бўлиши шарт. Бандлиги таъминланмаган ҳолатларда «Меҳр дафтари» ҳисобида туриш муддати бандлиги таъминлангунга қадар, бироқ 5 йилдан ортиқ бўлмаган муддатга узайтирилади.\nҲанафий мазҳабига биноан аёл ва эркак намозидаги фарқ\n1. Такбири таҳрима айтиш вақтида қўл кўтариш суннат. Эркаклар қулоғининг юмшоғигача, аёллар эса елка баробаригача кўтарадилар.\nТабаронийнинг мўъжам ал-кабир китобида Воил ибн Ҳужр розияллоҳу анҳудан ривоят қиладилар.\nРасулуллоҳ соллаллоҳу алайҳи васаллам эркак қўлини қулоғигача, аёл эса кўкрагигача кўтаради, дедилар. Бу ҳадиснинг ривоятида Умму Яҳё бинти Абдулжаббор мажҳул бўлиб, қолган барча ровийлар ишончлидир. Шунинг учун бу ривоят заиф бўлсада кучайтириш сифатида олса бўлади.\n2. Қўл боғлашда эркаклар ўнг қўлини чап қўлини устига қўйиб, бош ва жимжилоқ бармоғини ҳалқа қилиб, киндиги остига қўядилар. Аёл эса ўнг қўлини чап қўли устига қўйиб, ҳалқа қилмасдан кўкраги устига қўяди.\n3. Эркак рукуъда тўлалигича эгилади ва боши, бели ва орқа қисми текис бўлади. Икки қўли билан икки тиззасини ушлайди. Бармоқларининг ораси очиқ бўлади. Билагини биқинидан алоҳида қилади. Тиззасини букмайди.\nАёл эса бироз эгилади. Тиззасини ушламасдан фақат унинг устига қўлини қўяди. Бармоқларини орасини очмайди. Билакларини биқинига ёпиштиради. Тиззасини бироз букади. Шу ҳолатда аёл сатрлик бўлади.\n4. Эркак саждада ҳамма аъзоларини алоҳида қилиб, қўлини қўлтиғидан ёки биқинидан, икки сонини қорнидан алоҳида қилади. Орқа қисмини юқори қилади. Билакларини ерга тўшамайди.\nАёл эса ҳамма аъзоларини йиғиб қўлини биқинига, сонини қорнига ёпиштиради. Орқасини юқори қилмайди. Имкон қадар ўзини паст қилади. Икки қўлини ерга тўшайди. Икки оёғини ўнг тарафига қилиб, оёқларини тикка қилмайди.\n5. Эркаклар қаъдада чап оёқларини тўшаб, унинг устига ўтирадилар. Ўнг оёқларини ёнга чиқариб, панжаларини қибла тарафга қилиб, қўлларини тиззасига яқин қилиб, ўз ҳолича ташлаб қўяди. Аёл эса икки оёғини ўнг тарафига чиқариб, думбаси билан ерга ўтиради. Бармоқларини жамлаб олади.\n6. Аёл кишига ёлғиз қолганда ёки маҳрамлари ёнида тўлиқ баданини беркитиши шарт эмас. Намозда эса юз, икки кафт ва икки қадамидан ташқари барча аъзоларини беркитган ҳолатда бўлиши фарздир.\n7. Такбири таҳрима айтиш вақтида эркак қўлини енгининг остидан чиқариб олади. Аёл эса кафтларини енгини остидан чиқармайди. Эркак жамоат билан ўқиганда жаҳрий намозларда жаҳрий, маҳфий намозларда маҳфий қироат қилади. Ўзи ёлғиз ўқиганида унга ихтиёр берилган. Хоҳласа баланд овозда ўқийди хоҳласа паст. Аёл эса ҳамма намозларда оҳиста қироат қилади.\n8. Эркакга бомдод намозини тонгни ёриштириб ўқиши мустаҳаб. Аёл кишига эса ғира-ширада ўқиши мустаҳабдир.\n9. Зарурат вақтида эркаклар “Субҳоналлоҳ”, дейди. Аёл тасфиқ қилади.\n10. Аёллар ёлғиз ўзлари жамоат қилмайдилар. Масжидга ҳам бормайдилар. Ҳаж ва умрада эса намозларини масжидда ўқийдилар.\nАбдуллоҳ ибн Масъуд бир бора аёлларнинг масжиддан чиқиб кетаётганларини кўриб, уйларингизга кетинглар. Сизлар учун уйларингиз афзалдир”, дедилар.\nОиша розияллоҳу анҳодан ривоят қилинади. У онамиз: “Агар Расулуллоҳ соллаллоҳу алайҳи васаллам аёллардаги ҳозирги ҳолатни кўрганларида Баний Исроил аёллари масжиддан ман қилинганидек буларни ҳам масжиддан ман қилган бўлардилар”, дедилар.\n11. Аёл киши имом бўлмайди. Аллома ибн Ҳазм Зоҳирий “Маротибул ижмоъ”, китобида “аёл эркакларга имом бўлмаслигига иттифоқ қилганлар. Агар иқтидо қилсалар ижмоъда уларнинг намозлари фосиддир. Аёл аёлларга имом бўлиб берса масалан эркаклар йўқ бўлган ўринда жаноза намозини ўқиш тўғри келиб қолса улардан олдинга чиқиб олмайди.\n12. Аёл кишига азон ва иқомат айтиш йўқдир.\n13. Аёл кишига жума вожиб эмас.\nАбу Довуд роҳматуллоҳи алайҳ Ториқ ибн Шиҳобдан ривоят қилиб айтдилар. Набий соллаллоҳу алайҳи васаллам жума намози тўрт киши қул, аёл, гўдак ва касалдан ташқари ҳамма мусулмонлар зиммасига вожибдир, дедилар.\nИбн Ҳажар Асқалоний Талхийсул хобийр китобида бу ҳадисни жуда кўп кишилар саҳиҳ деганлар, деди.\nСаҳобия аёлларнинг ҳам баъзиларигина жумага ҳозир бўлишар эди. Саҳобияларнинг амалларидан аёлларга жума вожиб эмаслиги маълум бўлади. Бошқа учала имомлар наздида ҳам шундайдир.\n14. Аёл кишига ҳайит намози вожиб эмас.\n15. Эркак сафнинг ортида ёлғиз туриши макруҳдир. Аёл киши эса ёлғиз ҳолда тураверади.\nҲадисда келтирилишича, аёл киши ёлғиз ўзи бир сафдир, дейилган.\nШу ўринда баъзи бир кишилар томонидан Бухорийдаги Расулуллоҳ соллаллоҳу алайҳи васалламнинг “Мени намоз ўқиганимни кўрганингиздек намоз ўқинглар”, деган ҳадисларидан эркак киши билан аёлнинг намози ўртасида фарқ йўқ. Чунки бу хитоб бутун умматга тааллуқлидир, деган шубҳа ўртага ташланади.\nТўрт мазҳаб соҳиблари ва уларнинг шогирдлари ҳам шу ҳадисни ўқиганлар. Кўп ўринларда бу ҳадисни баъзи ҳукмларга ҳужжат ҳам келтирганлар. Лекин аёл билан эркак намози ўртасида фарқ борлигини айтганлар. Бу ҳадисдан “Мен сизларга қандай намоз ўқишни таълим берган бўлсам шундай ўқинглар”, деган маънони тушунганлар.\nТаълимотларининг орасида аёл киши юқорида келтириб ўтганимиздек саждани қимтинган ҳолда қилиши, икки оёғини ўнг томонга чиқариб, думбаси билан ерга ўтириши ва яна бир қанча фарқли ҳукмлар бордир.\nТуркиянинг энг нуфузли оммавий ахборот воситаларидан бири – “Сабаҳ” газетасида кўҳна ва замонавий Ўзбекистон мавзусига бағишланган мақола босилиб чиқди, деб хабар бермоқда “Дунё” АА. Унда мамлакатимиз халқи туркий эллардан бири эканлиги, қадим замонда ҳозирги Ўзбекистон Мовароуннаҳр ва Турон ҳудудлари таркибига киргани, бугунги кунда бой тарихи ва муҳим аҳамияти боис дунё миқёсида бот-бот тилга олинаётгани алоҳида таъкидланган.\nМақолада мамлакатимизнинг жўғрофий жойлашувига оид маълумотлар ҳам туркиялик ўқувчилар эътиборига ҳавола этилган.\n“Самарқанд ва Бухоро каби тарихий шаҳарлари, машҳур Ўзбекистон Буюк Ипак йўлида жойлашганлиги билан Марказий Осиёда барчанинг эътиборини тортиб келган” деб ёзади нашр.\nШунингдек, мақолада мамлакатимизнинг бой маданий-маърифий мероси ва ўзига хос урф-одат ва анъаналари, уларнинг айримлари ЮНЕСКОнинг моддий ва номоддий мероси рўйхатидан жой олгани алоҳида таъкидланган. “Қарийб 3500 йиллик ўтмишга эга, бугунги кунда ҳам ўзининг тарихий жилосини сақлаб қолган Ўзбекистон – “бутун дунё аҳли, айниқса, турклар кўриши керак бўлган муҳим ўлкалардан биридир”, деб ёзади “Сабаҳ” газетаси.


Samsung’нинг Tizen-смартфони бир йўла 3та давлатда тақдим этилади\n22:31 / 22.07.2015\nТез орада Samsung компанияси Tizen операцион системасида ишлайдиган Z3 смартфонини тақдим этади.\nSamMobile берган маълумотларга кўра, смартфон бир йўла учта мамлакат: Ҳиндистон, Бангладеш ҳамда Непалда сотувга чиқади. Шу тариқа, компания ўзининг Tizen смартфонлари мавжуд бўлган давлатлар сонини кўпайтирмоқчи. Z1 Tizen-смартфони фақатгина Ҳиндистон ҳамда Бангладешда расман сотувга чиққан.\nSamsung Z3 смартфони 1,3 тактли частотада ишлайдиган 4 ядроли ARM Cortex-A7 процессорида ишлайди. Унда Wi-Fi, Bluetooth, GPS, FM-радио, шунингдек, WCDMA/HSPA+ и GSM/GPRS/EDGE диапазонидаги мобиль алоқани қўллаб-қувватлайди.


«Билиб-билмай, хоҳламай ва кейинчалик чексиз муҳаббат билан дирижерликка кириб келганман» — Камолиддин Уринбаев – Газета.uz\n«Билиб-билмай, хоҳламай ва кейинчалик чексиз муҳаббат билан дирижерликка кириб келганман» — Камолиддин Уринбаев\nЎзбекистон давлат симфоник оркестри дирижери ва бадиий раҳбари Камолиддин Уринбаев «Газета.uz»га берган интервьюсининг иккинчи қисмида дирижерликка қандай кириб келганлиги, иқтидорсиз кишининг бўлмаслиги ва мусиқа соҳасини ривожлантиришга ким ҳисса қўшиши кераклиги ҳақида гапирди.\n2 июн 2021, 13:30 Жамият\nЎзбекистон давлат симфоник оркестри дирижери ва бадиий раҳбари, Ўзбекистон давлат консерваторияси ректори Камолиддин Уринбаев «Газета.uz»га берган интервьюсининг иккинчи қисмида дирижерлик соҳасига қандай кириб келганлиги, санъатда истеъдод ва меҳнатнинг муҳимлиги, иқтидорли ёшларни аниқлаш ва мусиқа соҳасини ривожлантиришга ким ҳисса қўшиши кераклиги ҳақида сўзлаб беради.\n«Агар соҳам менга хурсандчилик олиб келмаса, демак бу менинг соҳам эмас»\nБир одам бор экан. Оиласида нотинчлик, носоғлом муҳит ҳукм сурар экан. Ўз касбини, соҳасини ҳам ёмон кўрар экан, иши унга хурсандчилик олиб келмас экан. Унда ҳаётни давом эттиришдан ҳеч қандай манфаат ёки бирор мақсад йўқ экан. У ҳаётида ҳеч бўлмаса биттагина ёрқин нуқта бўлиши учун оёқ кийимини бир ўлчам кичкина кийиб юраркан. Ҳар куни уйига келиб, оёқ кийимини ечганда, ўша сония унга улкан бахт, хурсандчилик олиб келар экан.\nУшбу ҳикоя мени ҳаёт тарзимни тўғри йўлга солишга, унга тўғри нигоҳ билан қарашга ундайди. Агар соҳам менга хурсандчилик, мазмун олиб келмаса, демак бу менинг соҳам эмас, мен бу ерга адашиб кириб қолганман. Бу менинг ҳаёт йўлим эмас.\nАйтишадики, мусиқа соҳасини танламоқчи бўлсанг, фақат зўри бўлишинг керак. Ўртаҳол, ёмон мусиқачи ҳеч қачон яхши натижаларга эришолмайди. Халқнинг, мухлисларнинг олқишини ололмайди.\nКўп жойларда мендан сўрашади: «Камолиддин, мана сен мусиқачисан, саҳналарга чиқасан, дунёни кезасан — фарзандларингни ҳам шунақа бўлишини хоҳлайсанми?», деб. Аввало, буни фарзандимнинг ўзи белгилаши керак. Бу соҳанинг машаққатини, қийинчилигини биринчидан уларга раво кўрмаган бўлардим. Лекин, агар фарзандим шу соҳада етук иқтидор эгаси бўлса, агар унинг шу йўналишда биринчилардан бўлишига кўзим етсагина, унга шу соҳани эгаллагин деб маслаҳат берган бўлардим.\n«Дирижерликка мутлақо қизиқишим бўлмаган»\nГлиер номидаги махсус мусиқа мактабида ғижжак чолғусини чалишга ўқиганман. Шунингдек, фортепьянони ҳам чалишни ўрганганмиз.\n2003 йил Ўзбекистон давлат консерваторияси халқ чолғулари бўлимига ўқишга кириш учун имтиҳон топширганимда мутахассисликдан ташқари мажбурий фанлар доирасида дирижерликдан ҳам имтиҳон бор эди. Мактабда қизиқиш бўлмаганлиги учун хоҳлаб-хоҳламасдан дирижерлик фанини ҳам ўқиганмиз.\nКонсерваторияга ўқишга киришга иштиёқим баланд эди. Қийин асарни тайёрлаб, ўзимни кўрсатмоқчи эдим. Ўшанда Прокофьевнинг «Учта апельсинга муҳаббат» асарини дирижерлик қилганман, у жуда мураккаб асар.\nИмтиҳон комиссиясида Ўзбекистон санъат арбоби, профессор, «Сўғдиёна» халқ чолғулари давлат оркестрининг бадиий раҳбари, дирижери Феруза Абдураҳимова ҳам ўтирганлар. Имтиҳондан кейин Феруза Равшановна мени олдиларига чақириб: «Болам дирижерликка қизиқасизми? Нега айнан шу асарни танладингиз», деб сўраганлар.\nТушуниб турибман-ку нимага сўралаётганлигини. «Мен жуда ҳам дирижерликни яхши кўраман. Сизга ўхшаган дирижер бўлишни орзу қиламан», деб жавоб берганман. Бундай дейишимнинг асл сабаби имтиҳон комиссиясининг раиси Феруза Абдураҳимова эдилар. Уларга ёқишга жуда ҳам ҳаракат қилганман, гарчанд дирижерликка мутлақо қизиқишим бўлмаган бўлса-да.\nАгар «Мен дирижерликка қизиқаман, дирижерлик ҳаётимнинг мазмуни» десам балки менга бошқача қараб, баҳоимни кўтариб беришади деган ниятда озгина айёрлик бўлганлигини ҳам тан оламан. Кейинчалик буни Феруза опа билан ҳам кулиб эслаганмиз.\nМана шу учрашув ҳаётимда тарихий учрашув бўлган. Ҳаётимда тубдан бурилиш ясаган айнан мана шу имтиҳон жараёнлари.\n«Ўзим билиб-билмай, хоҳламай ва кейинчалик чексиз муҳаббат билан дирижерликка кириб келганман»\nИмтиҳонлардан муваффақиятли ўтиб, консерватория талабаси бўлдим. Гарчи қизиқишим бўлмаса ҳам, ўқитувчим ўзининг катта тажрибаси эвазига менинг хатти-ҳаракатларимда дирижерлик қобилиятини сеза билган, кўра билган.\nФеруза опа «Унинг қалбининг туб-тубида мана шу соҳага муҳаббат бор, мана шу соҳани балки ўзи тушунмаса ҳам мутахассиси бўлиши мумкин» деган фикр билан мени ўзларининг синфларига олган. Ҳамма талабалар ҳам хоҳлайди-ку энг яхши профессор-ўқитувчига шогирд тушишни. Секин-аста ўзим билмаган ҳолда дирижерликка муҳаббатим ошди.\nФеруза опа билан шуғулланиб, синфда ҳар хил дастурларни тайёрлардик. Бошқаларга нисбатан менга оғирроқ, қийинроқ вазифаларни берардилар.\nКонсерваторияда катта талабалар оркестри бор. У соҳа мутахассисларини шакллантириш учун асосий фанлардан бири ҳисобланади. Ўша оркестрнинг раҳбари Феруза опа эдилар. Иккинчи босқичда ўқиётган пайтим биз Пьетр Ильич Чайковскийнинг «Оққушлар» балетини тайёрлаётган эдик, партюраларини ўрганиб, либереттосини ўқиб.\nБир кун оркестр машғулоти бўляпти, Феруза опа мени олдиларига чақириб: «Камолиддин, мени ректор чақиряпти. Ҳозир сиз пультга турасиз, тайёрлаётган „Оққушлар“ балетининг рус рақсини дирижерлик қиласиз. Қўрқманг, ўргатган нарсаларимизнинг ҳаммасини қилинг», деб чиқиб кетдилар.\nЭнди тасаввур қилинг, Консерваториянинг катта залида машғулот олиб бораётган юз кишилик оркестрда катта курслар, битирувчи курслар, мана ман деган мусиқачи созандалар, халқаро кўрик танловлар ғолиблари ўтиришибди. Уларнинг олдига бир кичкина талаба чиқиб, дирижерлик қилди.\nДирижер нафақат таёқчани қўлга олиб, силкитади, балки у асарнинг бутун жараёнини шакллантириб, олиб бориши керак, у бошқарувчи.\nФеруза опа чиқиб кетишлари билан мен шартта ўзимни қўлга олдим. Жараённи бошқаришга, кимнидир йўналтиришга бўлган жуда катта қизиқишим жўш уриб кетди. Бу дарс эканлиги, ҳар 45 дақиқада танаффус берилиши эсимдан чиқиб кетди. Шу даражада шиддат билан киришиб кетибман-ки, қанча вақт ўтди, жараён қандай ўтди билмай қолдим.\nУмуман бошқа жойда эдим ўша пайтда. Ҳаёлимда олдимда жуда катта 200−300 кишилик оркестр, мен жуда катта саҳнадаман, катта дирижерман, концерт бўляпти.\nКейин Феруза опа кириб келдилар. Мен талабаларга «Репитиция тугади» дейишим билан, улар ғижжак чаладиган смичоги ёки рубоб чаладиган медиаторлари билан олдида турган пепитерга уришни бошлашди. Мусиқачиларнинг саҳнада сози бўлса, ҳеч қачон қарсак чалмайди. Улар қўлидаги смичогини олдида турган пепитерга (нота турадиган устун) уришади, бу қарсак дегани. Тугатдим, «Машғулот учун катта раҳмат сизларга», дейишимни биламан, ўша жараёнда қарсаклар бошланиб кетди.\nЎша пайтда Феруза опа айтдилар: «Мен ҳеч қаерга чиқиб кетганим йўқ эди. Оркестрни бошқараётганимда мени қайси ректор ёки ректорат чақириши мумкин? Олдингизда туриб жараённи кузатишим бошқа масала, лекин мен йўқлигимда ўзингизни қандай тута оласиз, қанақа гаплаша оласиз, жараённи қай даражада бошқара оласиз, ўзингизни қўлга оласизми ёки олмайсизми? Шуларни кўриш учун, сизни кузатиш учун чиқиб кетаман дедим».\nМен ўша сонияда нима билан шуғулланашимни тушуниб етдим, ҳаётимнинг мазмунини, ўзлигимни топдим. Феруза опа ҳам ўшанда: «Мана энди мен Камолиддинга ишонсам бўлади, у мана шу соҳанинг мутахассиси бўлиши керак», деб айтган эканлар.\nМана шу тарзда, ўзим билиб-билмай, вақти келса хоҳламай ва кейинчалик чексиз муҳаббат билан дирижерликка кириб келганман.\n— Мусиқа оламида муваффақиятга эришишда энг муҳими истеъдодми ёки меҳнатми?\n— Бугун педагогик фаолиятни ҳам олиб бораяпман, дарс бераяпман. Агар сизга фақат истеъдод муҳим десам, бу ёлғон бўлади, агар фақат меҳнат десам, бу ҳам ёлғон бўлади. Мусиқа соҳасида истеъдод билан меҳнатнинг узвийлиги натижа беради.\nҲаттоки шунақа тушунчалар бор: 99% меҳнат ва 1% истеъдод. Бу натижа бермаган. Балки айни дамда бундай ёндашув қўйилган вазифани бажаришга ёрдам берар. Агар биз ҳаётини мусиқа билан боғлаган одамни назарда тутсак, албатта истеъдод жуда катта аҳамиятни касб этади.\nХХ асрнинг энг буюк скрипкачиларидан бири Давид Ойстрах «Меҳнат қилмаган мусиқачи, созанда ўзининг профессионал кўникмаларини йўқотади» деб бежизга айтмаган.\nАлбатта ўша техник воситаларнинг қўлимизда туриши учун меҳнат қилиш керак. Созанда бўламизми ёки овозимизни устида ишлаш бўладими. Вокалистлар ҳам ҳар куни эрталаб туриб ярим соат, бир соат, икки соат овозини созлайди. Агар тактиль кўникмаларимизни биз ҳар доим ҳаракатда ушлаб турмасак, уларни йўқотиб қўйишимиз тайин. Агар меҳнат қилмасангиз, фақат иқтидорингиз ёрдам беролмайди. Ёки фақат меҳнат қилиб, иқтидорингиз бўлмаса, бунда ҳам ижобий натижага эришолмайсиз.\nПедагог сифатида айтишим мумкин, иқтидорсиз инсон бўлмайди. Иқтидорни кучайтириш, кўрсата билиш, ривожлантиришда ўқитувчининг жуда катта вазифаси, меҳнати турибди. Лекин иқтидор ҳамма одамда ҳар хил нарсада кўриниши мумкин.\nМенинг икки нафар фарзандим бор, бир ўғил, бир қизим. Ўғлимни болалар спектаклларига, соддароқ балет ёки операга олиб боришга, мусиқа, рақс ва театрга қизиқишини уйғотишга ҳаракат қиламан, лекин қизиқиши йўқ.\nҚизим эса ҳар эрталаб туриб аясидан мусиқий мультфилмларни қўйиб беришни сўрайди. Ёки ўзи яхши кўрган мусиқалари бор, Чайковскийнинг «Қарсилдоқ» балетидан баъзи қисмлари энг яхши кўрганларидан бири, плейлистимизга қўйганмиз қизим турса албатта шуни сўрайди деб. Кечаси ўғлим эртак айтиб беришимизни сўрайди. Қизим бўлса алла айтиб беришимизни дейди. У аллага эмас, унинг оҳангига, унинг ашула қилиб айтиб берилишига қизиқади.\nБир ота-онанинг фарзанди. Лекин иккаловининг қизиқиши, иқтидори ҳар хил нарсага йўналтирилган. Ўғлим балки бир илм, техника ёки аниқ фанлар йўналишидан кетса, қизим ижод билан боғлиқ соҳанинг вакили бўлса керак, деб ҳозирдан ўйлайман.\nИқтидорсиз албатта одам бўлмайди, лекин мана шу соҳага мусиқа санъатига адашиб кириб қолган номутахассислар бўлади. Балки улардан ажойиб инженер, математик ёки зўр ошпаз, модельер чиққан бўларди, лекин мусиқачи эмас. Унинг иқтидори балки бошқа жойда намоён бўлган бўларди.\nМен шунинг учун танишларимга: «Мана Камолиддин шу нарсага эришди, бу сени фарзандинг, уканг, қариндошинг ҳам шу нарсага эришади дегани эмас. Балки бошқа соҳада Камолиддиндан минг карра юқорироқ натижаларга эришар. Сен унинг ҳаётига тўсиқ бўлмагин, келажагига зомин бўлмагин» деб маслаҳат бераман.\nҲам истеъдод, ҳам меҳнат, мана ўшанда яхши натижа бўлади.\n— Мусиқада профессионал таълим олмасдан муваффақиятга эришиш мумкинми?\n— Агар сиз профессионал тарзда шуғулланмоқчи бўлсангиз, албатта, таълимнинг ҳамма босқичларини ўтиш шарт. Лекин истиснолар ҳам бўлади.\nПостсовет давлатларида мусиқа соҳасидаги театрларнинг энг номдорларидан, обрўлиларидан бири — бу Москвадаги «Большой театр». Бутун дунёда «Большой» деса, Америка бўладими, Хитойми, Япониями дарров ўша Москвадаги театрни тушунишади. Совет давридаги унинг примаси, яъни биринчи опера хонандаси Галина Вишневская мусиқий таълим олмаган. Бунақа истиснолар миллиондан бир, миллиарддан бир бўлар. Лекин профессионал мусиқачи шаклланишида босқичма-босқич таълим бўлиши шарт.\nШунчаки кишининг дунёқараши учун, уни шахс сифатида, маънавий камол топган инсон сифатида ривожланиши учун балки профессионал таълим олишнинг эҳтиёжи йўқдир, мен буни маслаҳат ҳам бермайман. Чунки, махсус мусиқа мактаблари, лицей, коллеж ёки олийгоҳ бўладими, бу ерда ўқишнинг асосий қисми, айнан доминантаси мусиқа соҳасидаги тор доирадаги фанлар ва йўналишларга қаратилган бўлади. Бизда умумтаълим фанларининг фоизи анча кам: қуйи тизимда ҳам, олий таълимда ҳам.\nМусиқа билан шуғулланган одамларнинг фикрлаши ҳам, дунёқараши ҳам, ҳаётга бўлган муносабати ҳам ўзгача, ижодий ва ижобий бўлади. Ҳаётга ижобий нигоҳ билан қараш, оптимист бўлишимиз бизга жуда муҳим омиллардан бири деб ўйлайман. Санъат билан шуғулланиш жуда яхши натижаларга олиб келади.\nЖуда кўп хорижий сафарларга борганимизда, Лондонда бўладими, Берлинда бўладими, ўзи мутлақо бошқа соҳа вакили бўлса ҳам опералар, балет, умуман маданият ва санъат тўғрисида кенг билим ва дунёқарашга эга ёшлар билан суҳбатлашиб, жуда ҳам маза киламан.\nМен улардан «Мусиқа таълим даргоҳини битирганмисан?», деб сўрайман. Улар эса «Йўқ, бизда бу одатий ҳол, кичкиналигимиздан бизга мана шундай ҳар томонлама билимлар сингдирилади», деб жавоб беришади.\nБиз Япония таълим тизимини дунёдаги энг яхши таълим тизимларидан бири деб тан оламиз, бутун дунё тан олади. У ердаги умумтаълим мактабларида Консерваторияни битирган профессионал мутахассислар жалб қилинган ҳолда дарс ўтилади. Якуний назоратларда ҳаттоки мусиқа фанидан имтиҳон қўйилади. Ўқувчилар худди профессионаллардек ўзлаштиради.\nКитобхонлик, ўқиш, саводхонлик, маънавият-маърифат деймиз — маънавият ва маърифатга нима киради? Мана шу барча жабҳаларнинг бирлашуви киради. Маънавиятли инсон, билимли инсон — мана шу нарсаларни ўзлаштирган одам. Мана шу соҳалардаги базавий тушунчаларга ва кўникмаларга эга бўлган одамгина маънавиятли-маърифатли бўла олади. Бу борада ишлар қилиняпти, муайян ўзгаришлар ҳам бор.\nКичкиналигимизда уйимиздаги деворда доира билан дутор осиғлиқ турарди. Мана шу-ку маънавият ва маърифат. Мана шундан бошланади-ку. Ҳозир бирон жойга борсам кўрмайман, осиғлиқ рубобни, осиғлиқ дуторни. 3−4 ёшдаги болада мана шу тушунчалар шаклланиб борса, қандай зўр бўлади.\nҒарбда черковлардаги хорларида келиб тенгма-тенг куйлашади, нота билишади, мусиқий саводхонлиги бор, болалигиданоқ бу нарса шаклланиб боради.\nЮртимизнинг ҳар бир қаричи, ҳар бир гўшаси истеъдодларга бой, иқтидорли йигит-қизларимиз бор. Мана шу нарсаларни биз кенгроқ тарғиб қилиб, кенгроқ ёйсак, қўйилаётган вазифаларнинг натижадорлиги ошади деб ўйлайман.\n«Иқтидорли ёшларни аниқлаш биринчи ўринда соҳа мутахассисларининг вазифаси»\nИқтидорларни аниқлаш, ўрганиш бу жуда катта ҳажмдаги иш, бу жуда муҳим вазифалардан бири деб ўйлайман. Бу ерда нафақат мусиқа мактаблари, балки умумтаълим мактаблари ва мактабгача таълим тизимининг ҳам жуда катта роли бор.\nПрезидентимиз Наманганга ташрифларида: «Ҳар бир йигит, ҳар бир қиз биттадан мусиқа чолғусини чалишни ўргансин, керак бўлса аттестацияга киргизинглар», деб айтдилар. Пилот сифатида Наманган тажрибасини кўрсатинглар дедилар. Агар бу натижа берса, бутун республикада тадбиқ қилиш керак.\nИқтидорларни аниқлаш бўйича телевизион лойиҳалар, хусусий каналларда бўлаётган иқтидорларни танлаш танловлари ва фестивалларни мисол қилиб келтиришим мумкин. Лекин бу Ўзбекистон учун, қарийб 35 миллион аҳолиси бор республика учун ҳеч нарса эмас.\nБуни шунчаки халқ таълими вазирлиги, мактабгача таълим вазирлигига ағдариб қўйиш осон, бу аслида биз, соҳанинг айни мутахассислари қилиши керак бўлган нарсалар.\nТошкент шаҳридаги 411 та мактабда мусиқа фанининг ўтилиши, унинг методологияси, мазмун-моҳияти, дарсликларнинг узвийлиги, 1−4 синфлар дарсликларининг қай даражада тўғри тузилганлигини таҳлил қиляпмиз.\nЎзбекистон давлат консерваторияси ҳам соҳа мутахассисларидан ишчи гуруҳ ташкил қилди. Композиторларимиз, умумтаълим мактабларга дарсликларни ёзаётган педагогларимиз жалб қилиниб, жуда катта таҳлилий ишлар олиб бориляпти. Биз бир ой ичида семинар ўтказиб, таҳлил қилиб, бу яхши, бу ёмон дейишдан йироқмиз, шунинг учун чуқурроқ ўрганаяпмиз. Япония тажрибасини ўрганиш учун у ердан умумтаълим мактабларида мусиқа йўналишида дарс бераётган педагогларни жалб қилаяпмиз.\nШунингдек, телевизион лойиҳаларнинг сонини кўпайтирамиз, Маънавият-маърифат канали билан иқтидорларни кашф қилишга йўналтирилган лойиҳа тайёрламоқчимиз.\nҲозир нафақат марказда, балки ҳудудларда ҳам классик санъатга, мусиқага қизиқишни орттириш учун мусиқа мактаблари, тўгараклари ёки Маданият марказлари билан чегараланиб қолмасдан, фестиваль ва танловлар ўтказилмоқда, улар жамоа ташкил этиш бўйича ҳам натижа беряпти.\nМасалан, «Сўғдиёна» халқ чолғулари оркестри ташаббуси билан Маданият ишлари вазирлиги ҳамкорлигида, «Соғлом авлод учун» халқаро хайрия жамғармаси билан биргаликда Феруза Абдураҳимова бошчиликларида «Наврўз садолари» халқ чолғулари кўп овозли ансамбль ва оркестрлар фестивали уюштирилади. Битта фестиваль орқасидан жойларда ансамбль, оркестрлар ташкил топиб, бу ансамбллар чет элларга бориб танловларда ғолиб бўлиб келишяпти.\nЯна бир мисол, Қашқадарё ва Андижон вилоятида мана шу фестивалларда ўзларининг ташаббуслари билан чиққан мутахассислар ва созандалар ансамбли бугунги кунда вилоят маданият бошқармаси ёки ҳокимлик қошида ойлик оладиган штатга эга бўлган жамоа сифатида шаклланди.\nТарихни, эртанги кунни шахслар белгилайди, мана битта одам қилган ташаббуснинг орқасидан юзлаб, минглаб одамлар ишли бўляпти, ҳаётида мазмун топяти, ёшлар бўш вақтини унумли ташкиллаштиряпти. Мана шунақа маҳаллий, кичик жойларда ҳам кичик лойиҳаларни амалга оширсак, кўпроқ истеъдодларни кашф қиламиз.\nЯқинда ўзим Андижон вилоятига бориб келдим. Вилоят ҳокимияти ташаббус билан чиқди, мен Ўзбекистон давлат консерваторияси албатта ёрдам беришини, ҳамкор бўлишини айтдим. Вилоятлар миқёсида Андижонда биринчи бўлиб симфоник оркестр ташкил этилди.\nВилоятларда, жойларда бўлаётган ташаббуслардан руҳланиб бошқа вилоятларни ҳам, ёшларни ҳам чақириб қолган бўлардим. Ўзингизга ишонинг, агар қилаётган ишларингиз тўғрилигига ишонсангиз, жуда катта ишларни амалга оширса бўлади. Бу шунчаки баландпарвоз гап эмас, ўзим гувоҳи бўлганлигим учун айтяпман. Ташаббус билан чиқинг, жойлардаги ҳокимлар ҳам мутасаддилар ҳам ёрдам беради.\nБугун ғоя керак. Бугун янгилик керак. Янги Ўзбекистон деяпмиз. Янги Ўзбекистон бу биноларнинг пештоқига ёки рўзномаларнинг тепасига ёзиб қўядиган лозунг эмаску. Янги Ўзбекистон — бу мен, бу сиз. Янги Ўзбекистон — бу ҳаммамиз. Янги Ўзбекистон — бу бугун бўлаётган ўзгаришлар. Агар ўзгаришлар бўлмаса, ўзимиз қилмасак, у шунчаки лозунг бўлиб қолади. Жойларда ташкил топаётган оркестрлар, ансамбллар, янги кашф қилинаётган хонандалар, созандалар — булар янги Ўзбекистон. Шунинг учун фақат ишонч керак. «Бўлмайди», «қилишолмайди», «пул бермайди», «эътибор бермайди» деса, албатта шунақа бўлади. Эътибор ҳам бермайди, пул ҳам, иш ҳам тополмайсиз.\nАгар ишонсангиз, бўлади, «қила оламан» десангиз бу албатта амалга ошади.\nЁшлар симфоник оркестридан Давлат симфоник оркестригача…\n2014 йил мен Москва давлат консерваториясини битириб келганимда бир қанча ҳамфикрлар битта лойиҳа атрофида йиғилдик. Бетховеннинг «Фидело» деган ягона операси бор. Ўша операни қўямиз деган ташаббус билан чиқдик ва лойиҳа учун маблағ топдик. Режиссёр Георгий Дмитриев билан биргаликда бир қатор хонанда ва созандалар Рус драма театрида спектаклнинг премьерасини, Ўзбекистондаги биринчи ижросини амалга оширдик. Жуда ҳам катта муваффақият билан ўтди, аншлаг бўлди, соҳа мутахассисларининг ижобий рецензияларини олди бу спектакль.\nШундан кейин катта лойиҳаларни амалга ошира олишимизга ишонч пайдо бўлди. Бу оркестр йиғма оркестр эди, уни тарқатмасдан бир нечта концерт бердик. Бир қанча муддатдан кейин оркестрни ўша пайтдаги «Камолот» ёшлар ижтимоий ҳаракати ўзининг қарамоғига олиб, молиялаштирди. Шундан кейин 7 йил давомида Ўзбекистон ёшлар симфоник оркестри сифатида фаолият олиб бордик.\nЎтган етти йил мобайнида биз жуда ҳам кўплаб халқаро тадбирларда қатнашдик, республикамизнинг энг катта тадбирларида доимий иштирокчига айландик, дунёнинг кўплаб давлатларида гастроль сафарларида бўлиб қайтдик. «Мана ман» деган дунёнинг катта саҳналарида, Европа давлатларида «стоящий авация» (туриб қарсак чалишларига) сазовор бўлдик.\nСекин-аста ўз устимизда ишлаб, 2020 йилда МДҲ давлатлари ичида биринчилардан бўлиб Берлинда бўлиб ўтадиган Бутунжаҳон ёшлар симфоник оркестлари фестивалига таклиф қилиндик. Минг афсуски, пандемия сабабли боришнинг иложи бўлмади, фестиваллар ва ижодий тадбирлар қолдирилди. Лекин оркестрнинг мана шундай фестивалларга таклиф қилиниши унинг халқаро миқёсда тан олиниши деб фахр билан айта оламан.\nПрезидентимиз 2020 йил 30 июнда имзолаган Ёшларни қўллаб қувватлаш ва Ёшлар ишлари агентилигини ташкил этиш бўйича қарорда Ўзбекистон ёшлар симфоник оркестри негизида Ўзбекистон Давлат симфоник оркестрини тузиш банди киритилган эди. Яқинда ушбу масала бўйича Вазирлар маҳкамасининг қарори қабул қилинди. Энди биз Ўзбекистон давлат симфоник оркестри мақомида, республиканинг биринчи рақамли симфоник оркестри сифатида фаолиятимизни давом эттирамиз.\nҲозирги кунда концерт фаолиятимизни республикадаги эпидемиологик вазиятдан келиб чиққан ҳолда олиб бораяпмиз. Уларнинг сони камайган ва аксарияти онлайн тарзда ўтмоқда.\nҲар ҳафта биз Чайковский, Шостакович, ўзимизнинг бастакорларимиз асарларини мухлислар эътиборига ҳавола қиляпмиз. Ҳар жума, шанба кунлари концерт берамиз. Бундан ташқари, оркестримиз ҳар ойнинг охирги жумасида Ёшлар ижод саройида камер мусиқа кечаларини ўтказади. Бу мутлақо бепул концертлар.\nҚатарда бўлиб ўтадиган футбол бўйича жаҳон чемпионатида бир нечта маънавий тадбирлар бўлиб ўтади. Мана шу маънавий тадбирларга ҳам таклиф қилинганмиз.\nКузда Тошкентда халқаро симфоник мусиқа фестивали ўтказилади. Бу фестивалда ҳам биз фаол иштирокчи сифатида қатнашиб, мухлисларга бир қанча асарлар премьераларини ҳавола қилмоқчимиз.\n— Ректорлик ва дирижерлик фаолиятингиз ўртасида баланс борми?\n— Ҳозир баланс бор десам, оркестримдаги мусиқачилар «раҳбаримиз ёлғончи» дейишади.\nРекторлик фаолиятим жуда ҳам кўп вақт ва куч сарфлашни талаб қилади. эгаллайди. Шунга қарамасдан ижод билан шуғулланишга ҳаракат қиламан. Чунки ижод ҳаётимнинг мазмуни, мусиқа ҳаётимнинг ажралмас қисми, ижодсиз яшай олмайман.\nЯхшиям-ки, ижодий ОТМга раҳбарлик қиламан. Шундан фойдаланиб, педагогик фаолият ҳам олиб боряпман, дирижерлик соҳасида шогирдлар тайёрлаяпмиз. Шу жиҳатдан дарс жараёнларимиз оркестр билан боғлиқ. Албатта ўзим раҳбарлик қилаётган Ўзбекистон давлат симфоник оркестри билан ҳам концерт фаолиятини олиб боришга имкон қадар ҳаракат қиляпман.\n— Мусиқани тушуниш, унга тўғри баҳо бериш учун нималарни билиш керак?\n— Москва давлат консерваториясида СССР халқ артисти профессор Геннадий Николаевич Рождественский синфида таҳсил олганман. Устозимга кичик курсларда ўқиганимда: «Биз авангард, замонавий, модерн мусиқа деймиз. Ўша мусиқани тушуниш учун нималар керак? Тўлақонли англаш учун нималар керак?», деб савол берганимда бизга айтган эдилар: «Авангард мусиқа бўладими, классик мусиқа бўладими, санъат асари бўладими битта тамойил: ёки у сенга ёқди, ёки у сенга ёқмади. Бўлди, бошқа тушунча, изоҳ беришнинг кераги йўқ».\nБу ерда ҳам баҳолаш мезони бир. Сиз консерватория битирувчисимисиз ёки мутлақо бошқа соҳа вакили бўласизми, асл мусиқа, ишонаверинг, сизга ёқади. Агар у юқори профессионал даражада ижро этилган бўлса, у ёқади. Агар ижро сифатсиз бўлса, агар истеъдодсиз мусиқачи ижро қилса, уни сиз албатта сезасиз. Балки тушунтириб беролмассиз, лекин албатта сезасиз.\nБиз иқтидорли кино ёки интервьюни баҳолашнинг аниқ бир мезонини билмаймиз-ку. Ёки Тарковскийнинг фильмларининг ёзилган бир механизмлари ёки таҳлиллари йўқ. Лекин бу мукаммал, классик асарлар.\nМусиқада ҳам худди шунақа. Ёки бу иқтидорли, ёки иқтидорсиз ижро этилган концерт.\n— Россиялик кино танқидчиси Антон Долин Тошкентда учрашув ўтказганида кино санъатининг ривожланиши учун жуда катта маблағ талаб этилишини айтган эди. Мусиқанинг ривожланиши учун катта маблағ зарурми? Умуман, мусиқани ривожлантиришга ким ҳисса қўшиши керак?\n— Ҳаммамиз ҳисса қўшишимиз керак. Ҳам тингловчи, ўзининг талаби билан, ҳам созанда, ўзининг маҳорати, профессионаллик даражаси билан.\nБалки кино санъати соҳасига моддий тарафнинг муҳимлиги бордир. Чунки бу визуал санъат, уни юзага чиқариб бериш фақат инсоннинг иқтидорига эмас, балки технологияларга ҳам боғлиқ.\nПьетр Ильич Чайковский симфоник жанрни инсоният тарихида жуда ҳам катта чўққиларга олиб чиқиб берган шахс, бастакор. Вақти келганда асарларини ёзишга нота вароқлари бўлмаган.\nЧайковскийнинг музейига борсангиз, кичик-кичик латталар, ёки китобларнинг ҳошияларига ёзиб кетган мусиқий мотивлари ҳам бор. Агар ўша даврдаги подшоҳлар ёки императорлар Чайковскийга бошқача нигоҳ билан қараб, унинг қадр-қимматини сезиб, бошига кўтарганида, саройида олиб ўтирганида, қасрлар қуриб берганида, олдига юзлаб минглаб хизматчилар қўйганида, «Евгений Онегин», «Пиковая дама», «Оққуш» балетлари пайдо бўларди деб айта оласизми? Манимча йўқ.\nБалки визуал санъат, ёки техник воситалар ёрдамида амалга ошириладиган санъат турларида маблағнинг аҳамияти бордир. Назаримда, айни мусиқа санъатида маблағнинг кўп ёки камлиги санъатнинг ривожланишига асосий омил бўлиб хизмат қилмайди. Ёки у [иқтидор] бор, ёки у йўқ. Мусиқа санъатида иқтидорсиз инсонга миллиардлаб пул сарфланг, ундан Турғун Алиматовлар, Юнус Ражабийлар ёки Абдуҳошим Исмоиловлар чиқмайди.\nКамолиддин Уринбаев «Газета.uz»га берган интервьюсининг биринчи қисмида Консерваторияда коррупцияга қарши қандай курашаётганлиги, бугун қандай босим турлари мавжудлиги, таълим соҳасидаги ислоҳотларнинг пухта ўйланмаганлиги нимага олиб келиши ва раҳбарларга коррупцияга қарши курашда нима етишмаётганлиги ҳақида ўз фикрлари билан бўлишган эди.\nДавлат Умаров суҳбатлашди\n«Менинг бахтим — очиқлик сиёсати». Консерватория ректори коррупцияга қарши кураш ҳақида 19 май 2021, 17:10


Филип Морис тамаки фабрикаси молиявий бўҳрон арафасида.\nФабрика раҳбарияти 12 миллиард гаров пулини тўлай олмаслиги ҳақида баëнот берди.\nБундан олдин АҚШ маҳкамаси компанияни кашандаларни алдаганликда айбли деб топганди.Филип Моррис рекламаларида енгил (юмшоқ) сигаретелар соғлиққа зарарсиз деб иддао қилинганлиги эътирозга сабаб бўлди.\nМаҳкама қарорига кўра Филип Морис даъвогарларга 10 милиард доллар товон пули тўлаши лозим.\nКомпания ҳукм устидан аппеляция шиояти берган ва жорий тартибга кўра гаров пули қўйиши лозим.\nКомпаниянинг гаров тўлашни истамаганлиги Филип Моррис банкротга учради деган миш мишлар тарқалишига сабаб бўлди.


Бугун Султонов Италия “Челленжер”идаги юришини бошлайди / Olamsport.com\n13:50"Яхшиям у мени ўлдириб қўймади". Бир жанг тарихида Майк Тайсон - Леннокс Льюис тўқнашуви (ФОТО+ВИДЕО)\t0 13:29Расман: "Атлетико" футболчиларнинг маошларини камайтирди, клуб ходимларини қисқартирди\t0 13:08Павлюченкова мураббийи билан хайрлашди\t0 12:47Фьюри - Жошуа жанги бу йил ўтказилмайдими?\t0 12:26Спортчилар ижтимоий тармоқларда\t0 12:04"Манчестер Юнайтед" А Серия тўпурарига қизиқиш билдирмоқда\t0 11:43Али,Тайсон, Кличко, Чагаев... энг машҳур супероғир вазнлилар илк мағлубиятини кимдан қабул қилган + ФОТО\t1 11:22Жаҳон чемпиони астмаси борлиги сабаб Нью-Йоркдан "қочди"\t0 11:00Украинада коронавирус юқтириб олган илк спортчи аниқланди + ФОТО\t0 10:39“Арсенал” Арсен Венгерга ҳайкал қўяди\t0 10:18Америкалик боксчи вирус юқтириб олди\t0 09:56Хабиб Нурмагомедов: Мен UFCдан жангни Рамазондан бир ой олдин белгилашни сўрагандим\t0 09:33Таэквондочиларимиз онлайн машғулот олиб боришяпти\t0 09:11“Реал” футболчилар ва клуб ходимларига маош тўлашда давом этади\t0 08:47Амир Хан 4 қаватли cавдо марказини касалхона учун берди\t0\n19 авг 10:37\nБугун Султонов Италия “Челленжер”идаги юришини бошлайди\nТеглар : СултоновИталияЧелленжер\nБугун Италиянинг Абруцци вилояти маркази ҳисобланган Л’Акуила шаҳрида теннис бўйича “Челленжер” туркумига кирувчи турнирнинг асосий тўр баҳслари старт олади.\nСоврин жамғармаси 46 600 еврони ташкил қилувчи мусобақада истеъдодли теннисчимиз Ҳумоюн Султонов ҳам ўз имкониятини синовдан ўтказади. Ҳумоюн қуръа натижасига кўра илк даврада италиялик Лоренцо Мусеттига қарши кортга чиқади.\nСултонов - Мусетти учрашуви Тошкент вақти билан тахминан соат 14:30да бошланади. Бу баҳс ғолибини иккинчи даврада турнирнинг учинчи ракеткаси, қозоғистонлик Дмитрий Попко кутиб турибди. Мусобақа ғолиби 6 190 евро мукофот пули ҳамда 80 рейтинг очкосини қўлга киритади.\nИталияликлар коронавирус ўчоғида турнир ўтказишмоқчи 0\n"Интер" ёзда уч нафар футболчи сотиб олмоқчи 0\nИталия футбол федерацияси раҳбари чемпионат қачондан давом этишини айтди 0


Хитойлик кўнгиллилар ярим йилни капсула ичида ўтказишади\n16:16 / 18.06.2016\n4 нафар хитойлик кўнгилли 180 кунни ташқи дунёдан узиб қўйилган фазовий капсула ичида ўтказади. "Синьхуа" агентлигининг хабарига кўра, ушбу тажрибадан кўзланган мақсад, узоқ муддатли масофаларга парвозларни амалга ошириш технологияларини кўздан кечириш ва инсон имкониятларини баҳолашдан иборатдир.\nЖамоа таркибига, 3 эркак ва бир аёл кирган бўлиб, улар 2 мингдан ортиқ номзод орасидан танлаб олинган. Уларнинг икки нафари Хитой фазогирлар маркази мутахассислари, қолган иккисининг фазога учишда ҳеч қандай тажрибаси йўқ.\nФазовий мослама ХХР жанубидаги Шэньчжэнь шаҳрида жойлашган бўлиб, унинг ҳажми 1340 кубметрни ташкил этади. Унинг ички иншоотлари майдони - 370 квадрат метрдир.\nМутахассислар, капсулага Хитойнинг "Шэньчжоу" космик кемаларида қўлланиладиган ҳаётни таъминлаш тизимларини ўрнатишган. Кўнгиллилар учун керак бўлган кислород ва сув айланиб туради. Ўзларини таом билан таъминлаш мақсадида фазогирлар 25 турдаги ўсимликни етиштира олишади. Хусусан, буғдой, картошка, батат, соя, ерёнғоқ, салат барги, хитой карами, помидорлар ва ҳатто қулупнай ва гилос ҳам етиштиришлари мумкин.\nКапсула ташқарисидаги тадқиқотчилар эса, тажриба қатнашчиларининг ҳаётини диққат билан кузатишади. Уларнинг руҳий ҳолати ва биоритмлари ўрганилади.


Microsoft кўзи ожизлар учун мобил илова яратди (+видео) - Terabayt.Uz\nMDC Prime Lite – Ўзбекистондаги энг ҳамёнбоп қўш камерали смартфон\nIUT математика, физика ва инглиз тили курсларига танлов эълон қилади\nҲамёнбоп смартфон ҳақида тавсиф-блогпост ёзинг ва MDC Uzbekistan’дан смартфон ютиб олинг!\nSamsung Galaxy S8 Lite ҳамда Galaxy A8 Star смартфонлари тақдимотга тайёр\nXiaomi Mi 6X’ни тақдимотидан аввал «жонли» томоша қиламиз! (2та видео ва фотолар)\nҚўшалоқ Zeiss камерали Nokia X6 смартфони 27 апрелдаёқ тақдим этилади\nВИДЕО: Уч экранли Samsung Galaxy X буклама смартфонини ишлаётган ҳолатида кўрсатишди\nҲали тақдим этилмаган OnePlus 6 смартфонини мутлақо текинга оласизми?\nAndroid’даги SMS-хабарлар функцияси тугатилади, ўрнига...\nXiaomi исмли чақалоқ туғилди!\nАрзон, аммо «қўшкўз» Xiaomi Redmi S2 смартфони ҳам сотувга тайёр!\nMicrosoft кўзи ожизлар учун мобил илова яратди (+видео)\nЯнги технологиялар ва турли дастурлар бизнинг ҳаётимизни қулайлаштиришда давом этмоқда. Масалан, кўзи ожиз ҳамда кўриш қобилияти паст бўлган кишилар учун ишлаб чиқилган Seeing AI бепул мобил дастури атрофдаги предметларни «сканерлаш» имконини беради. Бу ҳақда Futurist.ru сайти хабар бермоқда.\nУшбу илованинг ишлаш механизми жудаям оддий: аввало, айнан нимани «кўриб, таниб олиш» кераклиги кўрсатилади: одамми, ёзувми, расмми ёки бошқа бирор предметми. Кейин эса илова смартфон камераси орқали «кўргани»ни тасвирлаб беради, масалан – яшил кўйлакли, кўзойнак таққан, мўйловли йигит. Сиз ушбу тавсиф орқали бу киши – дўстингиз Темур эканини биласиз ва буни ёзиб қўясиз. Кейинги гал уни суратга олишингиз билан, Seeing AI иловаси уни «танийди» ва: «Бу – дўстингиз Темур, у сизга табассум қилмоқда!»\nБундан ташқари, Seeing AI дастури штрихкодларни ва купюраларни ҳам «танийди». Айниқса, барча номиналларининг ўлчами бир хил бўлган АҚШ доллари купюраларини ажратишда бу қўл келиши табиий.\nШунингдек, бошқа иловалардаги суратларда нима тасвирланганлигини ҳам билиш мумкин. Бунинг учун ўша тасвирни Seeing AI’га импорт қилиш етарли.\nMicrosoft ушбу дастурини яратишда ҳамма нарсани ҳисобга олган ва иловага мана бу функцияни ҳам қўшган: қизиқтираётган объект кадрга тўлиқ тушиши учун камерани қайси томонга суриш кераклигини ҳам айтади.\nТўғри, мазкур фойдали иловадан ҳозирча фақат АҚШдаги iOS платформасида ишловчи қурилмалар эгаларигина фойдалана олишади. Android-қурилмаларга ва бошқа мамлакатларга қачон навбат келишига эса Microsoft аниқлик киритмаган.\n#Microsoft #илова #мобил илова\nЮртимизда арзонлашган Хитойнинг учта кучли смартфони\nXiaomi бу сафар ҳам янги инновация билан ҳаммани лол қолдирди\nРоссияда Telegram блокланишининг асл сабаби ошкор бўлди\nMDC Prime S – катта AMOLED-экранли арзон 4G-смартфон\nЎзбекистонда илк бор жисмоний шахсларга микрокредитлар бериш бўйича онлайн хизмат ишга туширилади


Иштихонда Нексиядаги газ баллони портлашидан икки одам ўлди\n07 июл 2022, Тошкент вақти: 00:41\n18 октябрь куни Самарқанд вилояти Иштихон тумани Азамат қишлоқ фуқаролар йиғинининг Қирқйигит қишлоғида янги очилган автомобилларга сиқилган газ қуйиш шохобчасида юз берган портлаш оқибатида¸ Озодлик манбаларининг билдиришича¸ икки одам нобуд бўлди.\nВоқеа жойига бориб¸ тафсилотларни ўрганган Иштихон туман расмий идораларидан бири ходимининг билдиришича¸ фожиа 18 октябрь куни тонгги соат 7:30 ларда автомобилга газ қуйиш пайтида содир бўлган:\n- Заправка қилиб бўлганда машинадаги газ баллон портлаб кетган. Икки киши ўлган. Биттаси шофëр¸ яна биттаси заправкачи бола¸ дейди маҳаллий расмий Озодликка.\nОзодлик мухбирининг ўз манбаларидан аниқлашича¸ Иштихон туман Халқобод қишлоқ фуқаролар йиғинида яшовчи 19 яшар Шуҳрат Яҳëев Нексия-2 автомобилига газ қуйиш учун кирган пайтда машинасидаги газ баллони ëрилиб кетгани натижасида портлаш содир бўлган. Ҳайдовчи воқеа жойида ҳалок бўлган. Қурбонларнинг иккинчиси¸ заправкада газ қуювчи бўлиб ишлаган Равот қишлоғида яшаб келган 24 яшар Мамадëров Ислом исмли йигитдир.\nОзодликнинг ишончли манбаларига кўра¸ воқеа жойига туман ҳокимлиги¸ ҳуқуқ идоралари ходимлари дарҳол етиб борган. Айни пайтда¸ Вазирлар Маҳкамасидан келган расмий ҳам воқеа тафсилотларини ўрганмоқда.\nГазнинг баллонда босим остида сақланиши дизел ва бензин ёнилғисига қараганда анчагина хавфли саналади. Ўтганда ҳам Ўзбекистоннинг бир нечта вилоятида автомобилларга ўрнатилган газ баллонларнинг портлаши оқибатида одамлар нобуд бўлган эди.\nХусусан¸ шу йилнинг 1 март куни айнан Самарқанд вилояти Булунғур тумани марказидаги “Бахт-ер” автомобилга ёқилғи қуйиш шохобчасида Нексия автомобилига ўрнатилган газ баллони портлаши оқибатида 36 метр узоқликда турган фарғоналик йўловчи 35 ёшли Игор Жўраев ҳалок бўлган эди.\nБу фожиа 1 март куни эрталаб Булунғур-Тошкент йўлидаги “Бахт-ер” автомобилга ёқилғи қуйиш шохобчаси (АЁҚШ)да содир бўлган эди.\nОзодлик гаплашган маҳаллий милиция ходимига кўра, Булунғурдаги газ портлаши оқибатида АЁҚШ яқинида турган йўловчилардан бири ҳалок бўлган, яна бири жароҳатланган эди.\nАйни пайтда¸ жорий йилнинг 28 январ куни Сирдарё вилояти маркази Гулистон шаҳрида жойлашган АЁҚШда ҳам портлаш содир бўлган эди.\nБу фожиалар¸ расмий манбалар таъкидича¸ АЁҚШда хавфсизлик техникасига риоя қилинмагани оқибатида содир бўлган.


Каталония дербисида «Барселона» очко йўқотди » Скачать музыку бесплатно новинки музыки 2016-2017\nКомментариев: 0 Просмотров: 316 Дата: 3-01-2016, 03:00 2015 йилда рақиблар дарвозасига нақ 180та гол урган "Барселона", 2016 йилнинг дастлабки ўйинида рақиб дарвозасига йўл топа олмади. Бунга "кўк-анорранглилар"нинг ҳамшаҳарлари — "Эспаньол" имконият бермади.Учрашув тўла-тўкис "дерби" мақомига мос бўлди. Мезбонлар илк дақиқаларданоқ номжор рақибга қарши иштиёқ, ҳаддан ташқари кескин ва мардонавор ўйин кўрсатишди.Энрике шогирдлари бошқа ўйинларга нисбатан унчалик кўп вазиятларни яратишмади. Аммо яратилган камсонли вазиятларни голга айлантира олишганида, меҳмонлар ғалаба қозонишлари мумкин эди.Жумладан:19-дақиқада Неймар жарима майдончаси ичида Месси билан "девор" ўйнаб дарвозабон майдончасига кирди ва ўзи зарба бериши мумкин бўлган вазиятда Суаресга пас беришга қарор қилди. Узатма эса ноаниқ чиқди.43-дақиқада Месси томонидан йўлланган жарима зарбасидан сўнг тўп тўсин ва устун кесишган нуқтага тегиб, майдонни тарк этди48-дақиқада Суарес чап қанотда бир ҳимоячидан ўтиб, жарима майдончаси кирди ва дарвозабон майдончасига узатма берди. Ҳимоячи қайтарган тўп Неймар 6-7 метрдан дарвоза томон тепди. Бразилиялик ҳужумчининг зарбаси йўлига ҳимоячи ғов бўлди.55-дақиқада! Ракитичнинг "парашют" узатмасидан кейин Суарес жарима майдончаси ичида тўпни қабул қилди, дарвозабон ва ҳимоячини алдади ҳамда бўш дарвозага зарба берди. Тўп устунга тегиб қайтди!!!!"Барселона" мана шу каби имкониятларда фойдалана олмади. Натижада жамоа 1 очко билан чекланиб, очколарини 39тага етказди. Бугун ўз ўйинини ўтказадиган "Атлетико" ғалаба қозониб, яққол 1-ўринга кўтарилиб олиш имкониятига эга. Шунингдек, "Реал" эртага "Валенсия"ни мағлуб этса, очколар бўйича каталонияликларга етиб олади."Барса" Испания кубогининг 1/8 финал босқичи доирасида 6 ва 13 январь кунлари "Эспаньол"га қарши яна 2та ўйин ўтказишини эслатиб ўтамиз.Испания чемпионати, 18-турЭспаньол – Барселона 0:0Эспаньол – Лопес, Альваро Гонсалес, Альварес, Лопес, Роко, Асенсио, Диоп, Перес, Жордан (Абраам, 79), Бурги (Морено, 60), Кайседо.Барселона – Браво, Пике, Альба, Дани Алвес, Бускетс, Ракитич (Серджи Роберто, 71), Маскерано, Иньеста, Неймар, Месси, Суарес.Огоҳлантиришлар: Альваро Гонсалес (22), Маскерано (22), Лопес (31), Жордан (42), Альварес (60), Неймар (86), Диоп (88), Пике (90).


Сайфулло Шарипов: "Шердор"нинг натижасидан қониқдим" / CHAMPIONAT.asia\n17:26Эшитдик-да! Ботирали Эргашев АГМКга ўтмоқда 6 17:25Про лига. "Бухоро" 15 нафар футболчи билан шартнома тузилганини эълон қилди 2 17:10Про лига. Шокир Йўлдошев "Шўртан"ни тарк этди 1 17:01Зинедин Зиданда коронавирус аниқланди 4 16:54Olamsport: Маҳмуд Мурадов ва Конор Макгрегор тарозига чиқди, "Хабиб чемпионликдан маҳрум қилиниши лозим" ва бошқа хабарлар 0 16:28"Бавария" Упамеканога қизиқишни тасдиқлади 2 16:25Австралиялик посбон "Арсенал"га ўтди 5 16:04"Интер" Италия Кубоги чорак финалида "Милан" билан ўйнайди 5 15:49Ўзбекистон футзал терма жамоаси амалдаги Жаҳон чемпионларига қарши ўйин ўтказади 17 15:40"Монако" "Брюгге" ўйинчиси Диаттани 16 млн евро эвазига харид қилди 0 15:21"Пахтакор" IFFHS рейтинги бўйича Осиёда 4-ўринда 35 15:18"Кристал Пэлас" "Майнц" тўпурарини 15 млн еврога харид қилиш ҳуқуқи билан 1,5 йилга ижарага олди 0 15:00Англия чемпионатида ўйнайдиган энг кекса футболчини биласизми? 5 14:53Алехандро Гомес Ла Лига клубига ўтиши мумкин 0 14:30"Милан" Калабрия билан шартномани узайтирмоқчи 0\nСайфулло Шарипов: "Шердор"нинг натижасидан қониқдим"\n22 июл 2013 14:19\nХабарингиз бор Биринчи лигада "Шердор" жамоаси биринчи босқич якунларига кўра даврани тўртинчи поғонада якунлади.\nМавсум аввалида "Шердор" жамоаси бош мураббийи Сайфулло Шарипов билан уюштирган суҳбатимизда жамоа ҳақида маълумотлар олган эдик. Бугун эса мавсум ҳақида бош мураббий билан суҳбатлашдик.\n- Сайфулло ака мана мавсум якунланиб жамоангиз тўртинчи поғонани банд этган ҳолда кейинги босқичга йўл олди. Жамоа учун дастлабки мавсум ҳисобланади ва хулосалар қандай бўлди?\n- Биринчи ўринда жамоа натижасида тўла бўлмасада қониққанимни айтиб ўтишим керак. Жамоамиз бундан ҳам юқорироқ натижага эришиши мумкин эди деб ўйлайман. Шунга қарамай бутун мавсумда жамоамиз шарафини ҳимоя қилган йигитларга раҳмат айтиб ўтаман. Жамоамиз биринчи марта Ўзбекистон биринчи лигасида иштирок этишига қарамай мазмунли ўйин кўрсатди ва ўзига муносиб ўринни банд этди. Кейинги босқичга йўл олиш жуда мураббак бўлиб қолди. Масалан ҳозирда жамоалар ҳаммаси деярли бир хил савияда ва "Сурхон", "Зомин" жамоаларининг тушиб кетгани ҳам буни исботлаб турибди. Фақатгина биринчи турдаги "Регистон" ва ўз майдонимиздаги "Орол" га учралган мағлубиятларни салбий бўлди дейишим мумкин. Дастлабки мавсум учун шогирдларим натижасидан қониқдим.\n-"Шердор" гарчи ўз гуруҳида тўртинчи бўлган бўлса ҳам жамоа тўп ўтказиб юбориш бўйича энг ёмон кўрсатгичлардан бирини кўрсатди. Бу нима билан боғлиқ?\n- Биз мавсум аввалида жамоамиз учун икки нафар дарвозабонни "заявка" дан ўтказган эдик. Икки ўйиндан сўнг асосий дарвозабонимиз маълум сабабларга кўра жамоамизни тарк этди. Шундан сўнг биз фақат ёш дарвозабонимизга ишонишга мажбур бўлиб қолдик. Ҳали Биринчи лигада ўйин амалиёти бўлмаган дарвозабонимиз эса ёш бўлганлиги боис кўп тўп ўтказиб юборди. Ундан ташқари бизда дарвозабонни алмаштириш имкони ҳам мавжуд эмас эди. Шундан сўнг охирги турларга келибгина яна битта ёш дарвозабонни "заявка" дан ўтказишга мажбур бўлдик ва икки нафар ёш дарвозабон билан мавсумни ўтказдик. Менинг ўйлашимча айнан мана шу омил бизга катта муомо бўлди. Шу боисдан бўлса керак жамоамиз ҳамма ўйинда иккитадан , учтадан тўп ўтказиб юборди.\n- Жамоанинг бошқа чизиқлари ишончли ўйин кўрсатгани боис натижа унчалик ёмон бўлмадими унда?\n- Шундай деса ҳам бўлади. Ҳимоя ва ярим ҳимоямизда хурсанд бўлдим. Улардан доим кўнглим тўқ бўлди. Фақатгина ҳужумда баъзи муоммоларга дуч келиб қолдик. Ҳужумда ҳам захира ўйинчи йўқ бўлганлиги боис бошқа чизиқлардаги футболчиларни синаб кўришга мажбур бўлдим. Икки нафар ҳужумчимиз бўлиб улар захираси ҳаракат қилишига мажбур бўлди. Биттаси жароҳат олганда эса жамоамизда бошқа футболчини бу чизиқда синаб кўришимизга имконият бўлди.\n- Жамоа таркиби иккинчи даврада ҳам сақланиб қоладими?\n- Бу борада ҳали аниқ қарорга келмадик. Мавсум аввалида айтиб ўтганимдек мақсадимиз "Динамо" га муносиб футболчилар етказиб беришни мақсад қилганмиз. Маълумки жамоамизда асосан "Динамо" ўринбосарларида ҳаракат қилган ёшлар ўйнамоқда. Шунинг учун биз бу футболчиларни Олий лига савиясидаги футболчи бўлишини таъминламоқчимиз. Таркибимиз тўлиқ маҳаллий ёшлардан иборат бўлади. Кейинги мавсум ҳам ҳудди шундай бўлишини айтишим мумкин. Агар жамоамиздаги баъзи футболчилар "Динамо" кўригидан муоффақиятли ўтса уларни ўрнини тўлдиришга тўғри келади.\nҲозирча жамоамиз дарвозасига "Янгиер" дан Шуҳрат Муродовни жалб этдик ва кейинги давра учун шартнома имзоладик. Ундан ташқари "Янгиер" дан Шуҳрат Камолов ва Ислом Сафаровлар ҳам кўрикдан ўтмоқда. Булар ҳам ўзимизнинг маҳаллий футболчиларимиз ҳисобланиб "Янгиер" да ҳаракат қилиб келмоқда эди.\n- "Шердор" нинг кейинги давра учун мақсадлари қандай бўлади?\n- Асосий мақсадимиз бу даврада ҳам "Динамо" учун муносиб футболчиларни етказишда ҳаракат қилишдир. Биринчи лига жуда қаттиқ бўлади. Бунда футболчи тобланиб Олий лигага мос футболчилар бўлиб етишади. Иккинчи даврада ҳам ҳамма ўйинга фақат ғалаба учун майдонга тушиб мухлисларимизни хурсанд қиладиган ўйинлар намоиш этмоқчимиз.\n- Иккинчи даврада икки минатақа бирлашади ва учрашувлар кескин бўлади. Сиз бу борада қандай фикрдасиз?\n- Дарҳақиқат энди жуда маъсулиятли учрашувлар бошланди. Шахсан менинг фикримча "Ғарб" минтақаси "Шарқ" қа қараганда кучлироқ. Бунга сабаб жамоалар бутун бир вилоят шарафини ҳимоя қилади. Масалан "Орол", "Хоразм", "Зарафшон" каби жамоаларнинг Олийда жамоаси йўқлиги боис улар бор эътиборини Биринчи лигага қаратади.Кескинлик шундан ошади. Ундан ташқари "Шарқ" да кўпроқ техникага асосланса, "Ғарб" кучга ва жисмоний ҳолатга боғлиқ бўлмоқда.\n- Тайёргарлик ва стадион борасида ҳам айтиб ўтсангиз?\n- Тайёргаликни 15 июлдан бошлаб юборганмиз. "Динамо" билан назорат учрашувини ҳам ўтказиб олдик. Гарчи 2:0 ҳисобида мағлубиятга учраган бўлсак ҳам йигитлар яхши ҳаракат қилишди. Тайёргаликни ҳаммасини Самарқандда ўтказамиз. Бир нечта назорат учрашувларини ўтказмоқчимиз. Бу борада ҳали аниқ қарорларни қабул қилмадик. Стадион эса бу мавсум ҳам шаҳримиздаги ОЗТМ стадионида ўтказамиз. "Регистон" билан бу боради муоммо бўлмайди деб ўйлайман. Ҳар бир турни икки кунда ўтказмоқчимиз.\n- Суҳбатингиз учун раҳмат.\nФаридбек Юсупов суҳбатлашди


Таркиблар маълум » Lochinlar.UZ\n» Суперлига » Таркиблар маълум\nЯна бир неча дақиқалардан сўнг старт оладиган Бекободдаги учрашувда майдонга тушадиган футболчилар маълум бўлди.\n“Металлург”: 35. Жавоҳир Илёсов, 2. Зоир Жўрабоев, 5. Аббос Отахонов, 7. Суҳроб Нуруллоев, 8. Шаҳзод Шайманов, 10. Ислом Исоқжонов, 15. Зоҳид Абдуллаев, 28. Станислав Андреев, 37. Шерзод Файзиев, 42. Худойшукур Сатторов, 77. Муҳаммад Исаев.\nЗахира: 1. Зафар Сафаев, 6. Иброҳим Йўлдошев, 11. Муҳаммаджон Султонов, 22. Давронбек Умиров, 87. Баҳодир Пардаев, 88. Аброр Хусинов, 90. Зафар Тўраев, 91. Павел Смоляченко, 92. Отабек Зокиров.\n“Навбаҳор”: 45. Акбар Тўраев, 5. Игорь Голбан, 6. Остон Ўрунов, 8. Аюбхон Нўъмонов, 9. Дилшод Жабборов, 10. Азизбек Турғунбоев, 21. Аъзам Алиев, 22. Рўзимбой Аҳмедов, 24. Давронбек Ҳошимов, 32. Жаҳонгир Меҳмонов, 33. Томислав Пайович.\nЗахира: 35. Дилшод Ҳамроев, 17. Сардор Сулаймонов, 29. Ҳожиакбар Юнусов, 77. Музаффар Абдуллаев, 96. Билолжон Тошмирзаев.скачать dle 10.4фильмы бесплатно


Дан ПАТТЕРСОН: Ўзбекистон ёшлари миллий рамзларга ҳурмат руҳида камол топмоқда » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Дан ПАТТЕРСОН: Ўзбекистон ёшлари миллий рамзларга ҳурмат руҳида камол топмоқда\nДан ПАТТЕРСОН: Ўзбекистон ёшлари миллий рамзларга ҳурмат руҳида камол топмоқда\n10 декабрь 2019 йил\nЎзбекистонда амалга оширилаётган ислоҳотлар, сиёсий, иқтисодий, ижтимоий-гуманитар ҳаётдаги янгилик ва муҳим воқеалар нафақат мамлакатимиз фуқаролари, балки хорижий давлатлар экспертлари, халқаро ҳамжамият вакилларида ҳам катта қизиқиш уйғотмоқда, мамнуният билан қарши олинмоқда.\nБундан бир йил муқаддам Жиззах вилоятида инвестиция лойиҳаларини амалга оширишга киришган АҚШнинг “Silverleafe International” компанияси президенти Дан ПАТТЕРСОН ҳам мамлакатимиздаги ана шундай ижобий ўзгаришларга хайрихоҳ инсонлардан биридир.\nИнвестор Ўзбекистон Республикаси Конституцияси ва Давлат мадҳияси қабул қилинган кун муносабати билан ЎзА мухбирига қуйидагиларни сўзлаб берди.\n– Давлат рамзлари инсонларда ватанпарварлик туйғусини шакллантиришда муҳим аҳамиятга эга. Хусусан, Конституция замонавий жамият ҳаётида алоҳида ўрин тутади. Зеро, ушбу Қомус нафақат бизнинг ҳуқуқларимизни, балки бир-биримизга бўлган муносабатларимизни ҳам тартибга солади. Уни ҳурмат қилиш, унга риоя қилиш адолатни таъминлаш, жамиятни ривожлантиришнинг бирламчи кафолатидир. Ҳар бир давлат, халқнинг олға силжиши, тараққиётининг муҳим шартидир.\nБугунги кунда Ўзбекистонда улкан ўзгаришлар амалга оширилмоқда. Бундай ижобий янгиланишлар, тараққиёт ҳам айнан Конституцияга тўлиқ риоя қилинган ҳолда, қонунларга ҳурмат руҳида кечмоқда.\nВатан туйғуси ҳақида сўз юритганда яна бир миллат фахри – мадҳия ҳақида сўз юритишни истардим.\nАмерика мадҳиясида мамлакат тарихи, унинг озодлиги йўлида қурбон бўлганлар ёдга олинади. Шу орқали ҳар бир америкалик ўз мамлакати тарихи, келажаки, давлатчилиги ҳақида тасаввурга эга бўлади. Шу боис ҳар гал демократия ва озодлик тимсоли бўлган мамлакатим мадҳиясини тинглаганимда ўзимда ўзгача ҳисларни туяман, қонимда фахр ва ифтихор туйғулари жўш уради.\nҚайд этиш керак, бундай ажиб ҳислар ватанини жондан азиз севганларга хос. Келажакка умид ва ишонч билан боқувчи чин инсонларга хос. Мен ана шундай ҳисларни бугун Ўзбекистон ёшлари шижоатида кўряпман.\nУмидларга тўла кўзлар, эзгуликдан яшнаган диллар... Ривож топаётган Ўзбекистон бугун ўз келажагини шу каби ёшлар билан қурмоқда. Айни улар миллий рамзларга ҳурмат руҳида камол топмоқда. Бу фикрларим ҳавойи гаплар эмас.\nЎтган йили мамлакатингизнинг Жиззах вилоятида ҳамкорликдаги инвестиция лойиҳаларини ишга туширдик. Шу вақт мобайнида Ўзбекистонда нафақат бизнес соҳаси учун яратилган қулайликлар, балки таълим тизимига қаратилаётган эътибор билан ҳам қизиқдим. Мактабларда бўлиб, Ўзбекистонда ёшларни она Ватанга садоқат руҳида камол топтириш, давлат рамзларини бутун борлиқ сифатида қабул қилишларини кўриб ҳайратга тушдим.\nМамлакатингиз демографик жиҳатдан ёш. Шу боис давлат келажагига дахлдорлик туйғуларини бу каби усулда сингдириш муҳим аҳамиятга эга.\nШу кунларда Ўзбекистон Республикаси Конституция ва Давлат мадҳияси қабул қилинганининг 27 йиллигини катта тантана қилинмоқда. Фурсатдан фойдаланиб, бутун Ўзбекистон халқини ушбу байрам билан чин қалбдан қутлайман.


“Иш бўлса, жон деб ишлардим!” – Қизириқ раҳбарлари 1-гуруҳ ногирони Севаранинг устидан кулишяпти… - EFFECT.UZ\n. 14:55 | 12.12.2020\nСурхондарё вилояти Қизириқ туманида яшовчи 26 ёшли 1-гуруҳ ногирони Севара Мамаражабова Effect.uz ахборот агентлигига мурожаат қилди.\nМурожаатчига кўра, у 2017 йил Президент Шавкат Мирзиёев томонидан имзоланган “Ногиронларни давлат томонидан қўллаб-қувватлаш тизимини янада такомиллаштириш чора-тадбирлари тўғрисида”ги Ф-5006-сон 01.08.2017 фармонига асосан ногиронларга ажратилган уйларнинг биттасини кредит асосисида олган.\nШундан сўнг, Севара пахта саноати ташкилотида бир оёғи йўқ бўлса ҳам ишлашга мажбур бўлган. Бироқ Севара кооператив билан тузган шартномаси бекор бўлиб, айни вақтгача ишсиз бўлиб қолган. У имконияти етгунча кредит тўловларини тўлаб келади. Мажбурлигидан барча ишга қўл уриб кўради, аммо кичик гўдак билан ишлашга ёлчимайди.\nЛекин шунга ҳам қарамай у ишлаш мақсадида туман ҳокимлигига мурожаат қилади. Мурожаатлари эса эътиборсиз қолиб, катталар томонидан “сизга иш йўқ”, деган жавобни олади.\n“1-гуруҳ ногиронларига иш йўқ, уйга кетаверасиз”, бу Севара мурожаат қилган қайсидир мутассадининг жавоби эди.\nМамаражабовага туман ҳокими билан учрашиш насиб этмайди. Устига-устак фуқаронинг банкдан 5 миллион 700 минг сўм қарзи борлиги сабаб энди унинг яшаётган уйини ҳам тортиб олишмоқчи. Суф сизларга…\nАйрим ғўддайган раҳбарлар ногиронларга иш бериш тугул, соппа-соғларга ҳам иш топиб беришни эплолмайди-ку… Банк раҳбарлари, ҳокимлик вакиллари ва бошқа-бошқалар қайси виждон билан бу ишни қилмоқчисиз. Ногиронлиги етмай, энди Севара кўчада ҳам қолиши керакми?\nАслида “сизни иш билан таминлаб қўямиз, маошингизни кредитга тўлайверасиз”, деб алдаб кредитга уй берган бўлсангизлар, энди иш йўқлигини ёки ишингиз йўқлигидан бу фуқаро азият чексинми?\nСевара яна “Микрокредитбанк”дан ҳам кредит олиб, яхши ниятда ишлайман мақсадида уч дона тикув машинаси олган. Бироқ машиналарнинг иккитаси “хитойникидан” ҳам баттар дабдала эканлиги сабаб, иш бермаган.\nСизни доимий иш билан банд қиламиз деган ёлғончи, муттаҳамлар бу сўзларимизни ўқияпсизми? Агар инсофингиз бўлса, одамийлик ҳислатидан бироз бўлса ҳам асар қолган бўлса, катта туманда бир ногирон фуқаронинг аҳволи билан яқиндан танишинг ва унга ёрдам беринг!\nEffect.uz сайти ходимлари масалани кўтариб оммага ҳавола қилишди, Севарага бунинг оқибатида яхши бўлиши тарафдоримиз. Зеро, у аёл, у она, унинг қўлида гўдаги бор…\nФазлиддин Меҳмонов, Сайфулло Исахонов\nҚизириқ туманидан махсус\nTeglar:Қизириқ, Севара Мамаражабова, Сурхондарё\nТошкентда интернат-мактаби тарбияланувчиси калтакланган (видео)


10 дақиқада ўзлаштириш мумкин бўлган 10 муҳим кўникма - XABARDOR.UZ\n10 дақиқада ўзлаштириш мумкин бўлган 10 муҳим кўникма\nЗамонамиз кишисининг ҳаёти тез ўтмоқда. Ҳар куни қилишимиз керак бўлган ишларимиз ва мажбуриятларимиз жуда кўп. Xabardor.uz нафақат ишингиз, балки шахсий ҳаётингизни изга солишга ёрдам берувчи 10 муҳим кўникмани ўзлаштиришни тавсия қилади. Энг яхшиси, буларга бор-йўғи 10 дақиқа вақт кетади.\nАтиги 10 дақиқа ичида сиз ўй-фикрларингизни тартибга келтириб, миянгизни тинчлантиришингиз мумкин. Медитация самарадорликни ҳам оширади: унга сарфланган вақт диққатингизни жамлашга кўмаклашади.\nИдорада, бир жойда ўтириб ишловчи кишиларнинг бутун танаси - кўзлар, елкалар, қўллар ортиқча ишлашдан жабр кўради. Атиги ўн дақиқа вақтингизни енгил жисмоний машққа кетказинг: бу келгусида жиддий касалликларга йўлиқмаслик учун зомин бўлади.\nҲар бир юмушга муайян бир вақт ажратинг - ҳаттоки бирор нарсага улгурмаётган бўлсангиз ҳам режадан воз кечманг. Бир ҳафталик тажрибадан кейин ақлингиз тезроқ ишлай бошлайди. Шунда ўзингиз ҳам вақтни аниқ ҳис қилиш ва арзимаган нарсаларга чалғимасликка ўрганасиз.\nКўпинча оз вақт ичида кўп маълумотни ўзлаштиришимизга тўғри келади. Тез ўқиш ва маълумотларни тез қабул қилишни ўрганинг - бу у қадар қийин эмас. Ноодатий техникалардан бири аудиокитоблардан фойдаланишни кўзда тутади.\nЭрудицияни мунтазам ошириб бориш учун 10 дақиқагина вақт етарли. Масалан, кунни Википедиядан бир неча фактларни ўқиш билан бошланг - бир ҳафтада сўнгги ойларга нисбатан кўпроқ маълумотга эга бўласиз.\nБу пункт катта ҳажмдаги маълумотлар билан ишловчи кишиларга тааллуқли. Аввало, қилинадиган ишларнинг энг муҳимларини ажратишни ўрганинг. Шундан сўнг нимани айнан ўзингиз бажаришингиз кераклиги ва нимани ҳамкасбларга ишониб топшириш мумкинлигига эътибор қаратинг. Кичик тажрибадан кейин бундай таҳлил 10 дақиқагина вақтингизни оладиган бўлади.\nЛойиҳанинг уддасидан чиқа олмасак, бунинг сабабларини ўйлаб топаверамиз. Жавобгар бўлиш кўпчилик ўйлаганидан анча осон. "Айбдорни излаш"нинг ўрнига хатоларни таҳлил қилишни ўрганинг - шу холос.\nМнемотехникалардан бирини ўзлаштириш фойдадан холи бўлмайди. Бундай тажриба сизга муҳим нарсалар, саналар, кишиларнинг исми ва шу каби бошқа маълумотларни ёдда сақлаш имконини беради. Бундан ташқари, хотирани ривожлантириш миянинг кундалик ҳодисаларга муносабат билдириш даражасига тўғридан-тўғри таъсир кўрсатади. Бошқача қилиб айтганда: хотирангизни мустаҳкамланг - ақлий салоҳиятингиз ошади.\nКундалик режалаштириш - самарали куннинг асоси. Аксарият одамлар режалаштиришга кўп вақт кетади, деб ўйлашади. Бироқ келаси куннинг асосий мақсадларини ёзишга 7-10 дақиқа етарли бўлади. Бу майда юмушларга чалғимаслик ва белгиланган мақсад сари ҳаракат қилишга ёрдам беради.\nТайм-менежмент ҳаётида бирор нарсага эришишни хоҳловчи ҳар бир инсон учун жуда муҳим. Бугунги кунда вақтни назорат қилиш бўйича энг яхши техникалардан бири Pomodoro техникасидир. Уни ўрганиш осон: таймерда 25 дақиқалик вақтни белгиланг - ҳар 25 дақиқада ҳеч нарсага чалғимай, фақат шу ишни бажаринг.


"Эркин бўлмаган матбуот қандай қилиб тараққиётга хизмат қилади?" - BBC O'zbek\n"Эркин бўлмаган матбуот қандай қилиб тараққиётга хизмат қилади?"\nImage caption Ўзбекистон матбуоти тарқатадиган хабарлар қаттиқ расмий назорат қилинади.\n27 июнь - Ўзбекистонда 1993 йил 24 июнда чиқарилган президент фармонига кўра Матбуот ва оммавий ахборот воситалари ходимлари куни сифатида байрам қилиб келинади.\nБайрам муносабати билан жойларда тадбирлар ташкил қилинган ва илғор журналистлар тақдирланган.\nЎзбекистоннинг расмий марказий нашрларидаги мақолаларга назар ташласак, бир-биридан деярли фарқ қилмаслигини кўриш мумкин. Уларда матбуот соҳасидаги эришилаётган ютуқлар ҳақида хабарлар берилган.\nЎзбекистон Миллий ахборот агентлиги Республика Олий Мажлиси Қонунчилик палатасида қонунчилик фаолиятини ёритишда журналист маҳорати масалаларига бағишланган учрашув бўлиб ўтганини ёзади.\nУшбу тадбирда қатнашганлар Президент Каримов раҳнамолигида барча соҳада амалга оширилаётган ислоҳотларнинг мазмун-моҳиятини одамларга етказишда, оммавий ахборот воситаларининг ўрни беқиёс эканини таъкидлашганини билдиради агентлик.\nШунингдек Олий Мажлис Қонунчилик палатаси ахборот хизмати томонидан парламент фаолиятини ёритувчи журналистлар малакасини оширишга алоҳида эътибор қаратилаётгани, парламент фаолиятини ёритишда фаол иш олиб бораётган бир гуруҳ журналистлар тақдирланганини маълум қилади.\nМиллий Университетда Матбуотчилар куни муносабати билан ўтказилган тадбирдан хабар берган "Халқ сўзи" рўзномаси профессор-ўқитувчилар, журналистлар ва талабалар соҳа ривожи учун давлат томонидан барча шарт-шароит муҳайё этилганини таъкидлашганини урғулайди.\nДастлаб чиққан пайтлари ҳар қандай муаммони очиқ-ойдин айта олган, дастлабки мустақил "Ҳуррият" газетининг сайти матбуот муаммоларига алоҳида эътибор қаратмаган.\n"Правда востока" рўзномаси Ўзбекистон Матбуот ва ахборот агентлигига асосан келтиришича, республикада рўйхатдан ўтган оммавий ахборот воситалари сони 1305тага етган.\nОммавий ахборот воситаси сифатида рўйхатдан ўтган веб-сайтлар сони эса 210тадир.\n"Правда востока"да мустақиллик йилларида фуқаролик жамияти ва демократик ҳуқуқий давлат тузишда матбуотга катта эътибор берилаётгани ва оммавий ахборот воситаларининг жамиятдаги ислоҳотларда фаол қатнашаётгани таъкидланади.\nЮқоридаги интернет нашрларида асосан юрт ободлиги , аҳоли фаровонлигини ошириш йўлидаги улкан ютуқларнинг мадҳини ўқиш мумкин.\nЎзбек журналистикасининг бугунги аҳволи, мамлакатдаги муаммолар матбуотда қанчалик акс этаётгани ҳақида гапиришни сўраганларимизнинг аксарияти рад жавобини беришди.\nБизга интервью берган журналистлардан бири эса ўз исмини айтишимизни хоҳламади. Унинг айтишича, Ўзбекистонда матбуот эркинлиги фақат сўзда.\n"Цензура йўқлиги қайта-қайта таъкидлансада, журналистлар аввало ўзларидан қўрқишади. Сабаби ўз фикрини очиқ айтишга, агар у танқидий бўладиган бўлса, ҳаракат қилган журналистга осон бўлмайди. Ҳукумат қоғозда цензурани йўқотган бўлиши мумкин, лекин амалда бутунлай тескариси. Тўғри сўзни айтган журналист камида ишидан ажралиши мумкин. Бундай пайтда иш топиш ҳам қийин. Айниқса ёмонотлиқ бўлиб қолгач. Мисол учун, ўзим ишлайдиган газетада ҳам кўрган-билганим, ўйлаганим ҳақида эмас, ёлғон ёзишга, мақташга мажбурман, дейди у. Журналистика юқоридан туриб бошқарилади, эркин эмас. Телевидение, радио, газета-журналда ким ҳақида ёзиш-ёзмаслик ҳақида оғзаки буйруқ берилади. Ким айтгани номаълум- вазирликдан, аппаратдан дейилади. Ҳатто қайси сўзни, қайси исми-шарифни ишлатиш-ишлатмаслик таъкидланади. Бунинг нимаси эркин матбуот ва у қандай тараққиётга хизмат қилиши мумкин? Бугун ўзбек журналистикасининг муаммоси бу – эркинликнинг йўқлиги "- дейди тошкентлик журналист.- Шунинг учун одамлар расмий газеталарни, давлат телевидениесини кам кўришади, одамлар шоу- бизнес ёритилган нашрларни кўпроқ ўқишади. Чунки у ерда озроқ бўлса ҳам ҳақиқат ёзиляпти, дейди суҳбатдошимиз.\nФаоллар Ўзбекистонда айни пайтда бирорта ҳам мухолиф сайти ёки нашри йўқлигини, интернет назорат қилиниши, ахборотлар чекланиши, мамлакат ичкарисидаги ҳукуматга мухолиф фикрдаги журналистлар эса таъқиб этилиб, бир қанчаси ҳибсга олинганига эътибор қаратиб келишмоқда.\nКуни кеча АҚШ сенаторлари Ислом Каримовдан қамоқда сохта айбловлар билан қамалиб, соғлигини йўқотган Солижон Абдураҳмонов, Дилмурод Саййид каби журналистлар ва ҳуқуқ фаоли Аъзам Фармоновни озод қилишга чақиришган эди.\nЎзбек журналистларига етишмаётгани фақат билим ва савиями?\nЎзбекистон ичкарисидаги ва ҳатто, ҳукумат нашрларида ишлайдиган журналистлар ҳам бугун деярли ҳар бир нашрда ички цензура мавжудлигини айтишади.\nПрезидент Каримовнинг онда-сонда, аксариятнинг ишонишича, журналистларни ёлғондакам жасурликка чақириқлари ҳам вазиятни ўзгартираётгани йўқ.\nИсмини ошкор этишни истамаган журналистга кўра, Ўзбекистонда матбуотни уч даврга бўлиб ўрганса, манзара бироз ойдинлашади, биринчи давр бу - Шўро Ўзбекистони матбуоти, унда матбуот ғоя ташувчи восита эди.\nҚайта қуриш даврида эса, Ўзбекистонда исёнкор матбуот ўртага чиқди...\nБугунги матбуот эса...


19 апрель куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\n18 апрель 2019, 17:10\nРеспублика Гидрометеорология марказининг хабар беришича, 19 апрель куни Тошкент шаҳрида ҳаво ўзгариб туради, вақти-вақти билан ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 13-15 даража илиқ, кундузи 18-20 даража иссиқ бўлади.\nБухоро ва Навоий вилоятида ҳаво ўзгариб туради, ёмғир ёғади, баъзи жойларда кучли бўлиши мумкин. Момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража, кундузи 15-20 даража илиқ бўлади.\nҚашқадарё ва Сурхондарё вилоятида ҳаво ўзгариб туради, ёмғир ёғади, баъзи жойларда кучли бўлиши мумкин. Момақалдироқ бўлиши мумкин. Шарқий шамол йўналишини ўзгартириб, ғарб-дан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 13-18 даража илиқ, кундузи 20-25 даража иссиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёмғир ёғади, баъзи жойларда кучли бўлиши мумкин. Момақалдироқ бўлиши мумкин. Тошкент ва Наманган вилоятларида 2000 м дан юқорида қор кўчиши хавфи бор. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3-8 даража, кундузи 7-12 даража илиқ бўлади.\nЯнгиликлар » Ўзбекистон » 19 апрель куни Ўзбекистонда кутилаётган об-ҳаво маълумоти\n17:02 16 апрель куни Ўзбекистонда кутилаётган об-ҳаво маълумоти\n18:13 11 апрель куни юртимизда кутилаётган об-ҳаво маълумоти\n18:00 9 апрель куни юртимизда кутилаётган об-ҳаво маълумоти\n18:23 Ўзбекистонда 5 апрель куни қандай об-ҳаво кутилмоқда?\n17:24 3 апрель куни Ўзбекистонда кутилаётган об-ҳаво маълумоти


Бунда давлатимиз томонидан қурилиш ташкилотларини янада ривожлантириш ва уларнинг моддий-техника базасини мустаҳкамлаш борасида амалга оширилаётган чора-тадбирлар муҳим омил бўлаётир. Хусусан, Қорақалпоғистон Республикасида 2014 — 2016 йилларда бешта йирик қурилиш корхонасини тузиш белгиланган эди. Ўтган давр мобайнида “Шимоли-ўарбий қурилиш трести”, “Нукус йўл қурилиши”, “Янги аср бунёдкори” масъулияти чекланган жамиятларининг фаолияти йўлга қўйилгач, улар томонидан Нукус шаҳрида “Камолот” уйи, буюм бозори, спорт мажмуаси, кўп қаватли замонавий уй-жойлар, автомобиль йўллари барпо этилди. Аниқроғи, ана шу корхоналарнинг қурувчилари кейинги икки йилда салкам 40 миллиард сўмлик бунёдкорлик юмушларини бажаришди.\nҲозирги кунда Оролбўйида 146 та қурилиш-пудрат корхонаси ишлаб турибди. Уларда 684 та транспорт воситаси, 74 та автокран, 217 та экскаватор мавжуд бўлиб, тўрт мингга яқин ишчи меҳнат қилмоқда.\nШу билан бирга, тадбиркорлар ҳам қурилиш материаллари ишлаб чиқаришга муносиб улуш қўшаётир. Тижорат банкларининг молиявий қўллаб-қувватлаши туфайли истиқболли лойиҳаларни рўёбга чиқараётган оилавий тадбиркорлар сони эса тобора кўпаймоқда. Масалан, Мурат Шимбергенов бундан бир неча йил муқаддам Нукус шаҳрида хориж технологияси асосида ёғоч ва темирдан рўзғорбоп буюмлар тайёрлашга ихтисослаштирилган “Лесстройторг” масъулияти чекланган жамиятига асос солган эди. Дастлаб 10 нафар ишчи томонидан ойига 50 миллион сўмлик замонавий дарвоза, эшик, паркетли пол, дераза панжараси каби маҳсулотлар ишлаб чиқарилган бўлса, бугунги кунда унинг негизида ташкил этилган кўп тармоқли “Кардар” ишлаб чиқариш маҳсулотлари масъулияти чекланган жамиятида қарийб 200 нафар қурувчи томонидан йилига 5 миллиард сўмлик 100 хилдан кўпроқ маҳсулот тайёрланаяпти.\n— Буларнинг барчаси мамлакатимизда биз, тадбиркорлар учун қулай шароит яратилганининг самарасидир, — дейди Мурат Шимбергенов. — Бунга жавобан қишлоқларда намунавий лойиҳалар асосида бунёд этилаётган тураржойлар, Нукус шаҳрида ёш оилаларга мўлжаллаб қурилаётган замонавий уйларга маҳсулотларимизни пешма-пеш етказиб бераяпмиз.\nАмударё туманидаги “Элтузар” кичик корхонасида ҳам қурилиш материаллари ишлаб чиқарилади. Унинг раҳбари Баҳодир Қутлимуродовнинг айтишича, банкнинг 50 миллион сўмлик кредити ва 20 миллион сўмлик ўз маблағи ҳисобига хориждан замонавий дастгоҳлар келтириб ўрнатилгач, бу ерда тўрт турдаги сувли дисперсия бўёғи ҳамда қуруқ қоришма ишлаб чиқариш имконияти яратилди. Эндиликда бўёқ 5, 15, 20 ва 30 килограммлик идишларга, қуруқ қоришма эса 20 ҳамда 25 килограммлик қопларга қадоқланяпти.\nЭлликқалъа туманидаги темир буюмлар тайёрлашга ихтисослаштирилган “Бўстон — Бунёд” масъулияти чекланган жамияти фаолият бошлаганига унча кўп вақт бўлгани йўқ.\n— Лойиҳамизни ҳаётга татбиқ қилишда банкнинг 98 миллион сўмлик кредити қўл келди, — дейди жамият раҳбари Икромбек Саъдуллаев. — Бу маблағга металлга ишлов берувчи замонавий ускуналарни сотиб олиб, темир қопламали дарвоза, эшик, безакли дераза панжаралари, тўсиқ ва иситиш мосламалари каби ўндан зиёд маҳсулотларимизни -буюртма асосида қурилиш ташкилотларига жўнатаяпмиз.\nТадбиркор Камол Маткаримов ташаббуси билан Нукус шаҳрида ташкил этилган “Adil — Edige” масъулияти чекланган жамиятида эса йилига 75 минг погон метр полиэтилен қувур ишлаб чиқарилмоқда. Эътиборлиси, банкнинг 80 миллион сўмлик молиявий ёрдами ҳамда тадбиркорнинг ўз маблағи эвазига амалга оширилган мазкур лойиҳа натижасида ўнга яқин ёшларнинг бандлиги таъминланди.\nҚисқаси, қорақалпоғистонлик бунёдкорлар “Юрт обод бўлса, турмуш фаровон бўлади”, деган эзгу мақсад йўлида меҳнат қилиб, шаҳару қишлоқларда уй-жой қурилиши кўламини янада кенгайтиришга салмоқли ҳисса қўшмоқдалар.\nМазкур рукндаги бошқа мақолалар: « Эзгу фикр, эзгу сўз, эзгу амал\tИнновация — тараққиёт гарови »


«Немис тили синфларини ёпиб, инглиз тилига айлантиришди. Мактабларда саводсизлик авж олди» - яккабоғлик чет тили ўқитувчиси билан суҳбат\nРасулова Дилором 1964 йил Яккабоғ туманида таваллуд топган. У узоқ йиллардан бери немис тили фани ўқитувчиси сифатида халқ таълими тизимида фаолият олиб боради. Шу йиллар давомида қилган самарали меҳнатлари эвазига «Шуҳрат» медали, «Халқ таълими аълочиси», «Мустақилликнинг 25 йиллиги» кўкрак нишони билан тақдирланган.\nТажрибали педагог суҳбат давомида ўқитувчиликнинг паст-баландликлари, немис тилини ўқитиш борасидаги муаммолар ҳақида ҳикоя қилди.\n– Аввало ўқитувчилик фаолиятингиз, ўқитувчиликнинг паст-баланд томонлари ҳақида сўзлаб берсангиз.\n– Мактабда ўқиб юрган кезларимда немис тили фанига жуда қизиққанман. 9-10-синфлигимдаёқ кичик синфларга немис тилидан бошланғич сабоқлар берар эдим. Фанга бўлган қизиқишим мени Тожикистон Республикаси, Душанбе шаҳридаги институтга етаклади. 1986 йил институтни тамомлагач турмуш ўртоғим билан бир-икки йил мактаб таълимида ишлаш ҳамда чет тилидан бехабар бир қишлоқ болаларига немис тилини ўргатиш мақсадида Қашқадарёнинг олис Касби тумани Мессит қишлоғига йўл олдик. Бу қишлоқ мактабида хорижий тил ўқитилмас экан, шу ерда ўқитувчилик фаолиятимни бошладим.\nҚишлоқ аҳли очиқ кўнгиллик билан кутиб олишди. Мактаб менга немис тили фанидан 40 соат дарс берди. Бу катта бахт ва улкан масъулият эди. Табиатан ҳар бир ишни ўз вақтида бажаришга одатланганим учунми, 1 соат дарс қолдириш у ёқда турсин, бирор дақиқа кечикмасликка ҳаракат қилар, дарсларни мароқ билан ўтардим. Ўзлаштира олмаган ўқувчилар билан дарсдан кейин ҳам қўшимча машғулот олиб борардим. Синфда ўқувчилар 25-30 нафардан ошса-да, гуруҳларга бўлмасдан ўқитганман. Ўша даврларда бундан бошқа йўл ҳам йўқ эди.\nМессит қишлоғи ва болалар менга ҳам жуда манзур келди ва шу бўйи қишлоқда 5 йил қолиб кетдик. 2 фарзандим шу қишлоқда туғилди. Болалар таълими орқада қолиб кетишини ўйлаб фарзандларим 2 ойли бўлганида ишга чиқиб кетганман.\nБугунги кунда чекка ҳудудларга бориб ишлайдиган ўқитувчилар учун берилаётган имтиёз ва яратилаётган шароитларга ҳавас қиламан, у дамларда бу нарсалар қаёқда эди дейсиз. Қиш-қировли, ёмғирли кунларда қишлоқ уйларидан резина этикларда йўлгача чиқиб, тиззагача лойга ботган этикни йўл устидаги хонадонда қолдириб, тоза этикда мактабга борардим.\n1992 йил ўз юртимиз Яккабоғга қайтдик ва ўзим таҳсил олган мактабда ишимни давом эттирдим. Ҳар йили фан олимпиадаларида ўқувчиларим юқори ўринларни эгаллаб, туман ва вилоятда танила бошладим.\n1996 йил Тошкент шаҳрида немислар томонидан ўтказилган семинарда фаол иштироким учун Германияга малака оширишга юборишди. 1999 йил ютуқларим ва меҳнатларим учун президентимиз томонидан «Шуҳрат» медали билан тақдирландим. 2012 йил «Халқ таълими аълочиси», 2016 йил «Мустақилликнинг 25 йиллиги» кўкрак нишони билан тақдирландим.\n1999 йил туманимиздаги 14-ихтисослаштирилган мактаб-интернатига ишга таклиф қилишди. Мактаб-интернатидаги ўқувчилар оддий мактаб ўқувчиларидан интилувчанлиги билан анча фарқ қиларди. Энди менинг ўқувчиларим фан олимпиадаси ва «Билимлар беллашуви»да республика босқичларида ғолиб ва совриндор бўла бошлади ва муддатидан олдин талабаликни қўлга киритди.\nОлий ўқув юртига тайёрлаётган абитуриентларимнинг 80-90 фоизи талаба бўлган ва ҳозир ҳам бу тўхтаб қолгани йўқ. 2004 йил 2-марта Германияда малака ошириш бахтига муяссар бўлдим. Бугунги кунда минглаб шогирдларим республикамизда турли жабҳаларда фаолият юритишмоқда. Бир гуруҳи хорижда, хусусан, Германияда ҳам таҳсил олмоқда.\n– Бир вақтлар инглиз тилига асосий урғу берилиб, бошқа тиллар, хусусан, немис тили ҳам парда ортига сурилганди. Бу шу соҳа ўқитувчиларини қанчалик ташвишлантирган?\n– Ўзбекистон президентининг 2012 йил 10 декабрдаги «Чет тилларни ўрганиш тизимини янада такомиллаштириш чора-тадбирлари» тўғрисидаги ПҚ 1875-сонли қарори республика бўйича немис тили фан ўқитувчилари учун катта зарба бўлган эди. Мактаб директорлари немис тили синфларини ёпиб, инглиз тилига айлантиришди. Шогирдларим йиғлаб телефон қилишарди, нима қилишни билмай, боши қотганлар қанча эди. Хуллас, жуда кўп немис тили ўқитувчилари 6 ойлик курсларда инглиз тили ёки рус тили ўқиб, иккинчи мутахассислик олишди. Буни қарангки, натижада мактабларда саводсизлик авж олди. Тасаввур қилинг, 4-5 йил ўқилган фан қаёқда-ю, 6 ой ўқиш қаёқда, тенглаштириб бўладими?\n– Немис тилини ўрганиш осон дейишади, бунинг сабаби нимада?\n– Ўқувчилар орасида немис тили фанини ўрганиш осон деган фикр юради. Аслида, барча хорижий тилларни ўзлаштириш даражаси бир хил. Ўқувчи бирор фанга қизиқса ёки шу фан ўқитувчисини ҳурмат қилса ана шу фанни ўзлаштириш осон кечади. Aммо бир жиҳатни инобатга олиш керакки, немис тили грамматикаси бошқа тиллар грамматикасига нисбатан қоидалари ва тузилиши барқарор. Қолаверса, немис миллати ўз маданияти, тили, тарихини ўрганишни тарғиб этадиган барча шароитларни халқаро миқёсда яратиб берган. Шу туфайли ҳам ўрганувчиларда мотивация кучли бўлади.\n– Аслида барча хорижий тилларни ўрганиш фойдалидир, аммо айнан немис тилини ўрганишни устун тарафи нимада?\nНемис тилини ўрганиш бу шунчаки тил ўрганиш эмас, балки бу ҳаётингизга бир қанча имтиёзлар эшигини очиб бериши мумкин. Чунки немис халқи ўз тили ва маданиятининг кенг тарғиботини олиб боради. Шу туфайли жуда кўплаб грантлар ва дастурлар эълон қилишади. ПAД, Гёте институти томонидан ўтказиб бориладиган танловлар, ДAAД, Конрад-Aденауер-Стифтунг шулар жумласидандир. Қолаверса, биз яқинда ташкил қилаётган “Ҳамкормактаб“ (Partneschule ) лойиҳасида ҳам айнан Германия томонидан моддий ва амалий ёрдам кўрсатилиши назарда тутилмоқда.\n– Ўқитувчининг жамиятдаги обрўси ҳақида кўп гапирилади, сизнингча замонавий ўқитувчи қандай киши бўлиши керак?\n– Ўқитувчилик касбини танлаганимдан ҳеч қачон афсус чекмаганман. Гўёки шу касб учун туғилгандекман. Ҳаётимни қайтадан бошлаганимда, шубҳасиз, яна ўқитувчиликни танлар эдим. Касбим билан фахрланаман.\nЎқувчиларимга ҳам ўқитувчи бўлишни, шу касбни танлашларини маслаҳат беришдан ҳеч қачон чарчамайман. Жуда кўп шогирдларим республикамиз мактабларида ўқитувчи бўлиб фаолият кўрсатишмоқда. Жамиятда ўқитувчи обрўли, ҳурматга сазовор бўлиши учун касб эгалари ўз фанининг билимдони бўлиши ҳамда болаларни севиши керак.\nЯна инобатга олиниши керак бўлган бир жиҳат бор, америкалик машҳур ёзувчи Дейл Карнеги шундай дейди: “Менга сендвич жуда ёқади. Aммо балиқ овига мен сендвич эмас, хўрак олиб бораман”. Ўқувчиларга ҳам улар талаб қиладиган, қизиқадиган маълумотларни, билимларни ноодатий, янги услубларда дарс ўтиш ўқувчиларнинг дарсга бўлган иштиёқини оширади. Ўқитувчи кўп китоб ўқиши ва изланувчан бўлиш керак, лекин афсуски китоб ўқимаслик, ҳатто ўз соҳасида энг сўнгги янгиликлардан хабарсизлик иллатга айланиб қолмоқда.\nУрганчда немис тилига ихтисослаштирилган мактаб ташкил этилди


Халқаро атом энергияси раҳбари Муҳаммад ЭлБарадей Эрон ўзининг ядровий дастурига оид маълумотларни ойдинлаштириши лозимлигини баён қилди.\nЭлБарадей бу фикрларни халқаро агентликнинг Теҳрон ядровий дастури бўйича Венада бўлиб ўтиши кутилаётган учрашувидан журналистлар олдида қилган чиқишида айтди.\nАҚШ, Британия, Франция ва Германия расмийлари Эрон ядровий дастури масаласини БМТнинг хавфсизлик кенгашига ошириш имкониятларини муҳокама қилди.\nҒарб мамлакатлари Эрон Президент Маҳмуд Аҳмадийнажоднинг, шанба куни, БМТ Бош ассамблеяси олдида қилган чиқишида, Эрон ядровий ёқилғи ишлаб чиқаришга ҳақли, деган баёнотидан хафсаласи пир бўлганини билдирган эди. У шунингдек, Эрон ядровий қурол ишлаб чиқармоқчи деган эҳтимолларни инкор этди.


10 Июнь 2022 21:24\nМосквадаги мулоқот давомида "Навбаҳор"нинг сербиялик 29 ёшли тажрибали ҳужумчиси Зоран Марушичга қизиқиш билдирилди. Марушичнинг трансфер нархи бўйича келишувга эришилса, сербиялик форвард янги мавсумни Россияда бошлаши ҳам эҳтимолдан ҳоли эмас.\n25 Февраль 2022 21:07\nМуроджон камарини кимдан ҳимоя қилади?\n08 Декабрь 2021 16:20\nНаманган шаҳридаги Якка кураш спорт турларига ихтисослаштирилган болалар-ўсмирлар спорт мактабининг тўрт нафар тарбияланувчилари VI Пара Осиё ўйинларида чемпионликни қўлга киритиб, юртимизга 4 та олтин медаль билан қайтишди. Бу ҳақида "Наманган ҳақиқати" газетаси хабар берди.\n30 Ноябрь 2021 12:50\nНаманганнинг "Навбаҳор" жамоаси футбол бўйича 2021 йилги мамлакат суперлигасини 39 очко билан 6-ўринда якунлади. Ўз олдига қўйган марраларни эгаллай олмаган, камчиликлардан етарли хулоса чиқарган клуб раҳбарияти янги мавсум тараддудини ҳозирданоқ бошлаб юборди.\n02 Ноябрь 2021 15:07\n27 Сентябрь 2021 20:16\n14 Сентябрь 2021 16:18\nТатаристоннинг Қозон (Россия) шаҳрида ташкил этилган биринчи МДҲ ўйинларида Наманган вилоятидан беш нафар спортчи иштирок этиб, улардан тўрт нафари медалларни қўлга киритиб, ғолиб-совриндорлар сафига кирди.\n04 Сентябрь 2021 10:02\n06 Август 2021 17:36\nНаманган вакиллари медаллар учун курашни давом эттиради\n25 Июль 2021 21:42


Вазирлар Маҳкамаси томонидан “Давлат илмий ташкилотларини Ўзбекистон Республикаси Давлат бюджети маблағлари ҳисобидан базавий молиялаштиришга ўтказиш тўғрисида”ги қарор қабул қилинди.\nСоғлиқни сақлаш вазирлиги, Олий ва ўрта махсус таълим вазирлиги, Давлат активларини бошқариш агентлиги тизимларидаги давлат илмий ташкилотлари 2021 йил 1 июндан бошлаб базавий молиялаштиришга ўтказилади.\nҲужжат билан давлат бюджети маблағлари ҳисобидан базавий молиялаштиришга ўтказиладиган давлат илмий ташкилотлари рўйхати ва уларнинг штат бирликлари жадвали тасдиқланди.\nУшбу ташкилотларни сақлаш харажатлари 2021 йилда Инновацион ривожланиш вазирлигига давлат илмий дастурлари доирасида бажариладиган илмий лойиҳаларни молиялаштиришга ажратилган бюджет маблағлари ҳисобидан амалга оширилади. 2022 йилдан эса улар Ўзбекистон Республикаси давлат бюджети параметрларида назарда тутилади.\nБазавий молиялаштириладиган давлат илмий ташкилотларида илмий фаолиятга оид давлат дастурлари доирасида бажариладиган фундаментал ва амалий тадқиқотлар ҳамда инновацион лойиҳалар бўйича устама харажатлар ҳисобланмайди.\nБундан ташқари, қарорда давлат бюджети ҳисобидан қопланадиган илмий ташкилотларнинг харажатлари турлари келтирилади, хусусан:\nбошқарув ходимлари иш ҳақи;\nмажбурий суғурта бадаллари;\nкоммунал хизматлар тўловлари;\nтелекоммуникацион, хизмат сафари харажатлари ва бошқалар.


Орамизда сахийлар кўп\n“Туркистон” ижтимоий тараққиёт корпоратив жамғармасига 1 млрд. 700 млн. тенгедан зиёд маблағ тушди\nАрисдаги фавқулодда вазиятдан жабрланган аҳолига ёрдам бериш мақсадида ташкил қилинган “Туркистон” ижтимоий тараққиёт корпоратив жамғармасига 1 700 млн. тенгеден зиёд маблағ тушди. Маблағнинг 258 802 780 тенге 16 тийини хусусий шахслар томонидан ўтказилди.\nЖамғармага бошқа давлатлардан ҳам ёрдам сифатида 105 049 рубль 25 тийин ва 7 810 АҚШ доллари ўтказилган.\nШунингдек, аҳолига гуманитар ёрдам сифатида 519 тоннадан зиёд озиқ-овқат, кийим-кечак, қурилиш моллари тўпланиб, унинг 493 тоннаси жабрланганларга тарқатиб берилди. Ҳозирги кунда омборда 30 тоннага яқин буюм қолган. Гуманитар ёрдам жўнатиш ҳамон давом этмоқда.\n2019-07-10, 19:28 191\nНақд пулсиз тўлов кўрсаткичи ортмоқда 145